Enam langkah mudah cegah Covid-19

Pengambilan vaksin penting dan menjadi langkah pencegahan yang dituntut mana-mana agama untuk mengelakkan penularan penyakit atau wabak seperti Covid-19 menjejaskan populasi manusia, kata pemimpin agama.

Mereka senada berpendapat, pengambilan vaksin itu adalah sifat yang dituntut dan dikategorikan sebagai amalan baik untuk menjaga kesihatan diri sendiri, orang sekeliling, masyarakat, dan negara.

Mufti Wilayah Persekutuan Dr Luqman Abdullah berkata pandemik Covid-19 itu berisiko tinggi membawa mudarat kepada orang Islam justeru langkah pencegahan perlu diambil bagi mengelak ia terus menular dan membahayakan.

“Seperti kita tahu, tiada lagi undang-undang khusus agar pengambilan vaksin (apabila ada di pasaran) itu jatuh sebagai hukum wajib. Jadi kita kena bergerak dalam rangka undang-undang.

“Vaksin itu harus, tapi digalakkan atas nasihat Kementerian Kesihatan Malaysia (KKM) sebagai keperluan bagi mengekang penularan pandemik Covid-19.

“Kalau pengambilan atau penggunaan vaksin itu tidak diutamakan, akan wujud kemungkinan hadirnya penyakit lain, yang dibimbangi akan membawa keseriusan atau masalah yang sama seperti Covid-19.

“Jadi apabila ada vaksin, ia akan membanteras perkara itu dari berlaku. Pencegahan dituntut dalam agama,” katanya

Namun, dimanakah peranan dan tanggungjawab kita sebagai rakyat bagi membantu dalam membasmi penularan wabak Covid-19 ini?

Kerajaan hanya mengarahkan rakyat untuk kekal berada di rumah masing-masing dan mengurangkan pergerakan selama 14 hari sahaja, selain menjaga kebersihan diri sebagai langkah pencegahan. Perkara begitu mudah mengapa sukar untuk rakyat fahami dan ikuti arahannya? Masih ada segelintir rakyat yang membuka gerai untuk jualan, bersukan dan bersiar-siar. Di manakah peranan kita sebagai rakyat yang prihatin bagi menyokong tindakan kerajaan dalam membasmi virus ini?

Jangan bersikap pentingkan diri kerana kita fikir sihat tetapi tanpa sedar kita pembawa kepada virus itu.

Mahukah kita menjadi rakyat prihatin? Mudah sahaja, ikuti saranan yang berikut.

Pertama: Lakukan Saringan

Sila datang dan membuat saringan kesihatan secara percuma di pusat kesihatan tanpa perlu dicari. Bantulah kerajaan dengan tampil secara sukarela dan menjalani pemeriksaan saringan yang ditetapkan terutama kepada mereka yang pergi ke perhimpunan ijtimak tabligh di Masjid Seri Petaling.

Kedua: Kuarantin diri

Sekiranya anda baru pulang daripada mana-mana negara terutamanya China, Korea Selatan, Itali, Jepun dan Iran, anda dinasihatkan untuk melaporkan kepada pusat kesihatan dan melakukan kuarantin diri selama 14 hari berturut-turut.

Sila rujuk ke klinik atau hospital terdekat sekiranya anda mendapat gejala seperti batuk, demam, selsema, sakit tekak dan kesukaran untuk bernafas.

Ketiga: Memakai topeng muka

Sekiranya anda tidak sihat seperti batuk atau selsema, pakailah topeng muka dan segeralah mendapatkan rawatan di klinik atau hospital. Jangan menggunakan topeng muka yang sama berulang-ulang kali, sebaiknya keraplah menukar topeng muka dari masa ke semasa.

Keempat: Kekal berada di dalam rumah atau ‘Stay at Home’

Dengan kekal berada di rumah dapat menghindarkan diri kita daripada dijangkiti virus COVID-19. Inilah masa terbaik untuk meluangkan masa yang berkualiti bersama keluarga. Ibu bapa boleh menjadi kreatif dengan melakukan pelbagai aktiviti bersama anak-anak seperti membersihkan rumah, bertukang, memasak, berkebun dan bersukan yang bersifat dalaman dan tidak perlu keluar.

Kelima: Tingkatkan kebersihan diri dan kawasan rumah

Sentiasa mengutamakan kebersihan diri seperti kerap mandi dan kerap mencuci tangan dengan betul menggunakan sabun atau menggunakan bahan pencuci tangan (hand sanitizer). Selain itu, disinfeksi kawasan rumah juga sangat digalakkan untuk membasmi virus.

Campurkan satu penutup peluntur dan sembilan penutup air sahaja dan mula disinfeksi tempat yang kerap disentuh seperti tombol pintu, suis lampu, telefon, alat kawalan, kepala paip dan pintu peti ais.

Keenam: Jaga jarak 1 meter

Sekiranya memerlukan anda untuk keluar seperti membeli barang atau ke tempat kerja atas urusan yang tidak dapat dielakkan, pastikan anda menjaga jarak satu meter supaya tidak bersentuhan.

Selain itu, kita juga digalakkan untuk menjaga kesihatan dengan baik seperti makan makanan yang berkhasiat dan melakukan senaman ringkas di dalam rumah.


Isu kompaun: Kita bimbang Najib akan alami kemurungan sekali lagi

Datuk Seri Najib Razak banyak membantu UMNO dan Barisan Nasional menang PRN Melaka dan Johor, tetapi masih tidak dapat membayar kompaun RM5,000 kerana melanggar SOP Covid-19.

Kasihan Datuk Seri Najib Razak masih belum membayar kompaun yang dikenakan kepadanya walaupun telah membantu UMNO dan Barisan Nasional (BN) menang besar pada Pilihan Raya Negeri (PRN) Melaka dan Johor.

PRN Johor sudah berlalu 10 hari dan kerajaan negeri Johor juga sudah tertubuh dengan penguasaan besar 40 kerusi BN daripada 56 Dewan Undangan Negeri (DUN) yang dipertandingkan, dengan ramai juga calon hilang deposit RM5,000.

Kadar kompaun dikenakan Kementerian Kesihatan (KKM) kerana melanggar prosedur operasi standard (SOP) Covid-19 ditetapkan ialah RM1,000 tetapi bekas Perdana Menteri keenam itu masih tidak membayar lima saman yang dikenakan kepadanya.

Sebagaimana disebut Menteri Kesihatan Khairy Jamaluddin, Najib belum membayar satu lagi kompaun yang dikenakan KKM terhadapnya. Berita berkaitan

Empat lagi kompaun turut dihantar melalui surat berdaftar ke rumah agamnya. Ini bermakna Najib perlu membayar keseluruhannya lima kompaun bernilai RM5,000.

Mungkin ‘kacang’ sahaja bagi Najib untuk membayar nilai kompaun itu, tetapi dalam keadaan beliau hanya dibenar oleh Mahkamah Tinggi untuk membelanjakan RM100,000 sebulan daripada simpanan dan asetnya, tentu sedikit membebankan beliau berbanding orang biasa lain.

Lagi pula, Agenda Daily pernah menyiarkan berita mengenai Najib mengalami kemurungan dan berharap Kerajaan Perikatan (PN) memberinya moratorium serta diskaun bil elektrik, sebagaimana diakuinya pada Jun tahun lalu. Berita berkaitan

‘Kemurungan’ yang melanda beliau itu turut diterjemahkan menerusi satu hantaran di Facebooknya seolah mengharapkan kerajaan memberi moratorium dan diskaun elektrik.

Meskipun umum mengetahui kekayaan dan kemewahan beliau bukan sedikit, namun menerusi perkongsian di Facebooknya, Ahli Parlimen Pekan itu merintih syahdu mengharapkan belas ihsan kerajaan membantu. Berita berkaitan

Pada 14 Jun lalu Najib menerusi laman Facebooknya mengulas mengenai PKP berulang kali, moratorium automatik, diskaun bil elektrik, i-Sinar dan i-Lestari.

Ulasan dengan dimuat naik gambar beliau yang kelihatan murung itu dibuat pada hari sama Mahkamah Tinggi Kuala Lumpur membenarkan Lembaga Hasil Dalam Negeri (LHDN) meneruskan notis kebankrapan RM1.69 bilion terhadap beliau.

Kini, kita bimbang bekas Presiden UMNO yang terlibat dengan skandal SRC International dan 1Malaysia Development Berhad (1MDB) melibatkan berbilion-bilion ringgit, tidak cukup wang untuk membayar kompaun kerana melanggar SOP Covid-19.

Dan, ketika wakil rakyat UMNO serta BN di Johor dan Melaka bergembira setelah masing-masing menang dan bergelar Yang Berhormat, apa salahnya menghulurkan sedikit bantuan untuk membayar kompaun yang dikenakan terhadap Najib.

Sekurang-kurangnya Najib akan berasa dihargai juga setelah bermandi peluh mempertaruhkan harga dirinya yang dikatakan ‘memalukan negara’ dalam kes SRC itu, untuk membantu kemenangan YB-YB UMNO dan BN semua.

Atau, jika YB-YB itu ‘kedekut’ untuk membantu Najib, kita berharap Khairy atau KKM dapat memberi peluang kepada Najib untuk membayar sedikit demi sedikit, supaya bekas Perdana Menteri yang juga ‘bossku UMNO’ itu tidak terbeban.

Sudahlah permohonannya untuk memiliki hartanah bernilai jutaan ringgit ditolak, kini UMNO dan BN sendiri pun tidak mahu menolongnya pula.

Jasa Najib patut juga dikenang walaupun kita tidak boleh lupa skandal-skandal kewangan yang telah mencemarkan nama baik Malaysia. Kan?

Tok Akhi
Pemerhati politik kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Ringgit terus menjunam pagi ini, indeks saham jatuh 4.96 mata

Ringgit terus jatuh ketika diniagakan pagi ini (Khamis, 3 November 2022) berbanding dolar Amerika Syarikat (AS) setelah peniaga mengambil langkah berhari-hari menjelang mesyuarat Bank Negara Malaysia (BNM) yang mungkin menaikkan lagi kadar dasar semalaman (OPR).

Pada 9 pagi, ringgit jatuh kepada 4.7410 berbanding dolar AS, setelah ditutup pada 4.7360 semalam.

Pelabur kini dikatakan sedang menunggu keputusan BNM mengenai kadar faedah Malaysia yang akan diumumkan hari ini.

BNM dijangka menaikkan OPR daripada 2.5 peratus kepada 2.75 peratus sekali gus akan menaikkan kadar faedah kepada pinjaman.

Selain itu, pergerakan ringgit turut dipengaruhi oleh pengumuman Rizab Persekutuan (Fed) AS yang menaikkan lagi OPR sehingga 75 mata asas (bps).

Fed menaikkan kadar pinjaman penanda aras sebanyak 0.75 mata peratusan, daripada 3.25 peratus kepada 4 peratus pada hari Rabu.

Pengerusi Fed Jerome Powell dilaporkan berkata beliau masih tidak melihat unsur-unsur yang akan memerlukan sela masa dalam kenaikan kadar faedah, tetapi keputusan yang lebih konkrit akan diambil dalam mesyuarat seterusnya pada Disember.

Sementara itu, ringgit dilaporkan didagangkan lebih tinggi berbanding sekumpulan mata wang utama.

Ringgit menokok berbanding euro kepada 4.6566 daripada 4.6910 pada penutup semalam, dan meningkat berbanding dolar Singapura kepada 3.3456 daripada 3.3551 (semalam).

Mata wang tempatan juga naik berbanding pound kepada 5.4019 daripada 5.4445, dan meningkat berbanding yen kepada 3.2169 daripada 3.2185 (semalam).

Sementara itu, Bursa Malaysia dibuka rendah dengan kebanyakan indeks di zon negatif berikutan sentimen belian yang lebih lemah, apabila Wall Street jatuh selepas Fed menaikkan kadar sebanyak 75 bps dan membayangkan kenaikan yang lebih kecil akan menyusul ketika ia terus melawan inflasi.

Pada 9.06 pagi ini, indeks penanda aras FBM KLCI jatuh 4.96 mata kepada 1,446.65, daripada penutupan semalam pada 1,451.61.

Di pasaran yang lebih luas, kaunter rugi mengatasi kaunter untung 209 berbanding 77, manakala 215 kaunter tidak berubah, 1,824 tidak diniagakan dan sembilan yang lain digantung.

Jumlah dagangan berjumlah 177.37 juta unit bernilai RM47.95 juta.


Peter Anthony keluar Warisan kerana kes mahkamah, kata Shafie Apdal

Datuk Seri Shafie Apdal tidak terkejut dengan keputusan Naib Presiden Warisan Datuk Peter Anthony keluar daripada parti itu, sebaliknya menjelaskan tindakan berkenaan disebabkan kes mahkamah dihadapi Ahli Dewan Undangan Negeri (ADUN) Melalap itu.

Sambil menyangkal dakwaan Peter bahawa Warisan sudah tersasar daripada perjuangan asal kerana melebarkan sayap ke Semenanjung, Presiden Warisan juga menjelaskan Peter sudah beberapa kali menyatakan hasrat untuk meninggalkan parti itu.

“Bukan satu perkara yang mengejutkan dan saya bersimpati kerana beliau sudah beberapa kali menyatakan hasratnya berikutan kes mahkamah yang dihadapinya.

“Tindakan ADUN Limbahau Juil Nuatim juga mendukacitakan kerana terpengaruh dengan Peter yang menyebabkannya mengambil keputusan tergesa-gesa,” katanya dalam kenyataan hari ini.

Pada 14 Disember lalu, Mahkamah Sesyen Kuala Lumpur memerintahkan Peter membela diri atas pertuduhan memalsukan surat pejabat Timbalan Naib Canselor Universiti Malaysia Sabah (UMS) berhubung kontrak kerja penyelenggaraan dan perkhidmatan Sistem Mekanikal dan Elektrikal (ME) di universiti itu pada 2014.

Hakim Azura Alwi membuat keputusan itu selepas mendapati pihak pendakwaan berjaya membuktikan kes prima facie terhadap Peter, 50, yang juga bekas Menteri Pembangunan Infrastruktur Sabah, pada akhir kes pendakwaan.

Mahkamah menetapkan 3 hingga 7 Januari depan untuk tertuduh membela diri.

Mengulas lanjut, Shafie yang juga Ahli Parlimen Semporna berkata keputusan melebarkan sayap parti ini dibuat dalam mesyuarat Majlis Tertinggi dan Perhimpunan Agung Tahunan Warisan pada 12 Disember lalu.

“Ketika itu, seluruh Ahli Majlis Tertinggi dan ahli parti menyokong penuh langkah berkenaan,” katanya.

Menurut beliau, Warisan akan terus memperjuangkan hak-hak Sabah dan Sarawak yang termaktub dalam Perjanjian Malaysia 1963 (MA63) yang belum lagi dikembalikan seperti pengagihan kekayaan yang saksama, kadar royalti minyak yang lebih baik dan hak wilayah Sabah ke atas pelantar benua.

Bekas Ketua Menteri Sabah itu berkata, Warisan akan kekal kukuh dan berpegang kepada nilai-nilai murni yang menjadi asas kepada perjuangan parti untuk membela nasib seluruh rakyat di negara ini khususnya di Sabah.

Mengulas lanjut Shafie berkata, keputusan Peter untuk menubuhkan parti baharu pelbagai kaum dan bekerjasama dengan Gerakan Rakyat Sabah hanya akan memecahbelahkan lagi rakyat negeri itu dan masyarakat di pedalaman.


Total lockdown: Rentas negeri, daerah pasangan jarak jauh tidak dibenar

Rentas negeri, daerah bagi pasangan jarak jauh tidak dibenarkan lagi dalam tempoh sekatan penuh atau ‘total lockdown’ fasa pertama, bermula Selasa ini hingga 14 Jun depan.

Menteri Kanan Keselamatan, Datuk Seri Ismail Sabri Yaakob berkata, bagaimanapun Polis Diraja Malaysia (PDRM) masih boleh mengeluarkan surat kebenaran rentas negeri, dan daerah bagi tujuan kecemasan seperti kematian dan keluarga nazak.

“Jadi semua rakyat perlu berkorban!” katanya semasa sidang media khas hari ini.

Sebelum ini kerajaan memberi kelonggaran kepada pasangan jarak jauh untuk merentas daerah atau negeri bagi bertemu isteri atau suami masing-masing.

Dalam pada itu beliau menggesa supaya pasangan jarak jauh melakukan pengorbanan sepanjang tempoh total lockdown.

“Ada yang terpaksa tutup perniagaan, ada yang kena tutup kilang.

“Jadi untuk pasangan jarak jauh (PJJ) , juga perlu berkorban dua minggu ini. Kami buat keputusan untuk tak benarkan pergerakan rentas daerah dan negeri bagi pasangan PJJ,” ujarnya lagi.

Terdahulu Agenda Daily melaporkan aliran trafik sesak di beberapa lebuh raya utama pada 29 Mei lalu, berikutan orang ramai mengambil kesempatan pulang ke kampung sebelum penguatkuasaan total lockdown pada 1 Jun ini.

Sementara itu, katanya, dengan pelaksanaan total lockdown ini juga, semua surat kebenaran perjalanan untuk bekerja yang dikeluarkan oleh Kementerian Perdagangan Antarabangsa dan Industri (MITI) adalah terbatal mulai 1 Jun 2021.

“Permohonan baru bagi kebenaran perjalanan perlu dikemukakan kepada kementerian-kementerian yang berkaitan.

“Menteri Kanan Kerja Raya (Infrastruktur) Datuk Seri Fadillah Yusof akan mempengerusikan mesyuarat penyelarasan berhubung surat kebenaran pergerakan pekerja esok,” tegasnya.

Dalam pada itu beliau menegur majikan swasta yang didapati memaksa pekerja meneruskan kerja meskipun kerajaan telah memerintahkan hanya 60 peratus dibenarkan bekerja.

“Selepas ini pihak PDRM dan penguatkuasa Kementerian Sumber Manusia akan membuat pemantauan. Tindakan paling tegas perlu diambil kepada majikan yang degil.

“Saya juga berharap pekerja melapor segera sekiranya majikan mereka melanggar arahan yang dikeluarkan oleh kerajaan,” katanya.


Makin kurang individu ambil dos penggalak, Covid belum berakhir

Jumlah individu yang mengambil suntikan dos penggalak vaksin Covid-19 sejak kebelakangan ini amat rendah berbanding enam atau setahun lalu, walaupun pandemik Covid-19 masih belum tamat.

Keadaan ini membimbangkan pakar perubatan kerana orang ramai yang sekarang ini tidak lagi memakai pelitup muka atau melaksanakan langkah penjarakan sosial, dilihat seolah-olah lupa bahawa virus itu masih boleh menjangkiti.

Untuk rekod, sejak dos penggalak mula diperkenalkan kepada rakyat Malaysia pada November 2021 hingga semalam (31 Disember 2022) lebih 12.27 juta individu telah menerima suntikan dos penggalak pertama, manakala 633,319 lagi menerima dos kedua.

Purata dalam sehari seramai 270 individu menerima suntikan dos penggalak pertama, dan sehingga 1,400 dos penggalak kedua.

Mengikut rekod Kementerian Kesihatan (KKM) keseluruhannya sehingga semalam, lebih 28.12 juta penduduk Malaysia menerima dos pertama, dan lebih 27.53 juta menerima suntikan dos pertama.

Sehubungan itu, Presiden Persatuan Hospital Swasta, Datuk Dr Kuljit Singh, berkata sambutan ke atas kempen dos penggalak amat rendah berbanding enam bulan atau setahun lalu, walaupun orang ramai boleh hadir tanpa janji temu di beberapa klinik swasta.

Katanya, sejak beberapa bulan lalu, kepentingan untuk mengambil dos penggalak juga tidak terlalu ditekankan oleh media dan kerajaan.

“Tiga bulan kebelakangan ini, semuanya seakan dilupakan… banyak yang sudah tidak memakai pelitup muka, tiada penjarakan sosial, malah penggunaan cecair sanitasi di tempat awam juga sudah jarang diamalkan.

“Di minda orang ramai, pandemik sudah berakhir, maka langkah pencegahan yang selama ini diambil sudah mula diabaikan,” katanya menurut BH.

Dr Kuljit, berkata varian baharu COVID-19 akan tetap ada walaupun kawalan diperketat di setiap pintu masuk sempadan.

“Mereka perlu bertanggungjawab terhadap diri sendiri dan tidak boleh terlalu bergantung kepada kerajaan untuk melakukan semua perkara.

“Apa yang penting adalah orang ramai melakukan amalan kawalan kendiri. Jika semua orang mengambil tanggungjawab menjaga diri sendiri, virus ini tidak akan tersebar,” katanya.


Asyraf Wajdi sudah gawat, tulis demi Allah undi… diberi RM100

“Wallahi…saya undi ___ ___ ___”. Sambil dihulurkan wang RM100. Ini ada RASUAH yang nyata. Lebih jijik apabila bertopengkan dan beralaskan Agama untuk menjustifikasi tindakan.”

Wallahi bermaksud ‘Demi Allah’ dan ungkapan ini dinyatakan Ketua Pemuda UMNO Asyraf Wajdi Dusuki dalam Facebooknya jam 7.11 pagi ini setelah solat Subuh.

Menggunakan hujah dan sumpah dengan nama Allah itu juga biasanya dibuat oleh ahli politik bagi meyakinkan umat Islam bahawa ada pihak menggunakan wang bagi membeli undi.

Bagaimanapun, Asyraf Wajdi yang kalah di Parlimen Gerik dalam Pilihan Raya Umum Ke-15 (PRU-15) lalu tidak pula menyatakan sama ada dia sendiri yang diberikan wang RM100 itu atau pihak lain yang menceritakan kepadanya berhubung ‘rasuah’ politik itu.

Pemimpin Pemuda UMNO yang sudah tiga kali ditolak dalam cubaannya untuk menjadi wakil rakyat itu juga tidak menyatakan sama ada ‘rasuah’ itu berlaku ketika pemilihan UMNO atau PRU lalu.

Namun, andaian boleh dibuat kejadian sogokan membeli undi itu berlaku dalam beberapa siri pemilihan UMNO sebelum ini, kerana umum mengetahui bahawa parti itu sememangnya banyak terlibat dengan rasuah sehingga melibatkan berbilion-bilion ringgit wang rakyat.

Malah, sehingga kini masih ada pemimpin atasan UMNO yang berhadapan tuduhan di mahkamah kerana menerima rasuah.

Sebelum ini, Asyraf Wajdi dilaporkan yakin kiamat akan berlaku jika tidak ada rasuah.

Memetik Getaran ketika diwawancara sebuah rancangan bual bicara Ketua Pemuda UMNO itu menegaskan, rakyat ketika ini berada dalam dunia yang tidak sempurna.

Jelasnya, dunia yang ideal dan bersih daripada rasuah hanya akan berlaku apabila kiamat sudah melanda.

“Negara kita (jika) tidak ada langsung rasuah, semuanya bersih maknanya itu kiamat tandanya. Kita berada dalam dunia yang tidak sempurna.

“Kalau mengharapkan sesuatu yang ideal, negara tidak ada langsung rasuah semuanya bersih maknanya itu kiamat. Realitinya, apa yang harus kita lakukan pastikan tidak adanya ketirisan dan rasuah itu dapat dikurangkan ke tahap minimum,” kata Asyraf Wajdi.

Bagaimanapun, beliau kemudian mendakwa kenyataannya berhubung isu rasuah dan kiamat itu telah diputarbelitkan untuk dijadikan bahan fitnah.

Adakah apa yang ditulis oleh Asyraf Wajdi – pemuda dengan latar belakang pendidikan Islam – berhubung sumpah dengan nama Allah di atas bukannya fitnah?


Zahid rayu rakyat Kelantan beri peluang kepada PH-BN perintah

Pemimpin kanan kerajaan Pakatan Harapan-Barisan Nasional (PH-BN), Datuk Seri Ahmad Zahid Hamidi sekali lagi merayu supaya rakyat Kelantan memeri peluang kepada gabungan itu memerintah, kononnya bagi menyelesaikan pelbagai masalah yang dihadapi negeri itu.

Ini adalah rayuan kedua Presiden UMNO itu yang kini dilantik sebagai Timbalan Perdana Menteri kerajaan PH-BN, setelah Kelantan terlepas daripada pemerintahan BN kepada PAS pada 1990.

Pada Pilihan Raya Umum Ke-14 (PRU-14) lalu, UMNO hanya menang lapan daripada 14 kerusi Dewan Undangan Negeri (DUN) Kelantan, manakala selebihnya dikuasai PAS.

DUN dimenangi UMNO ialah di Kok Lanas; Gual Ipoh; Bukit Bunga; Ayer Lanas; Kuala Balah; Nenggiri; Paloh; dan Galas.

Pilihan Raya Negeri (PRN) Kelantan dan lima negeri lain – Kedah, Terengganu, Pulau Pinang, Selangor, dan Negeri Sembilan – dijangka diadakan pada Julai atau Ogos depan, setelah negeri berkenaan tidak menyertai PRU-15 pad 19 November 2022.

Dalam PRN enam negeri itu sebanyak 245 kerusi DUN akan dipertandingkan iaitu 56 kerusi di Selangor; Kelantan (45); Pulau Pinang (40); Negeri Sembilan serta Kedah masing-masing 36 kerusi; dan Terengganu (32).

Sementara itu, Zahid ketika ditemui media di Machang hari ini (9 April 2023) memberi jaminan kerajaan PH-BN akan melakukan perubahan besar di Kelantan sekiranya diberi mandat memerintah.

Presiden UMNO itu berkata rakyat tidak perlu gusar kepada kepimpinan kerajaan negeri ketika ini dengan taksub dalam membuat keputusan tanpa memikirkan kesan jangka panjang.

“Kita mahu merayu sekali lagi beri peluang kepada kerajaan dengan parti yang ada iaitu UMNO dan Barisan Nasional (BN) serta komponen lain untuk diberikan mandat bagi membuktikan perubahan. Apa yang pasti kita akan lakukan demi kepentingan rakyat Kelantan.

“Kalau kita tidak berubah dalam satu penggal, kita akan serahkan balik kepada rakyat untuk membuat keputusan. Jadi untuk PRN ini, beri peluang kepada kita buktikan sesuatu yang lebih baik dapat dilakukan demi rakyat Kelantan,” katanya menurut Utusan.

Zahid yang juga Timbalan Perdana Menteri berkata, perubahan yang akan dilakukan sekiranya diberi mandat termasuk infrastruktur di kawasan luar bandar dan bekalan air.

Katanya, meskipun terdapat agensi seperti Lembaga Kemajuan Kelantan Selatan (Kesedar) dan beberapa agensi lain namun tanggungjawab kerajaan negeri terhadap pembangunan negeri itu adalah tanggungjawab mutklak.

“Kita sanggup membelanjakan semuanya kerana warna (perbezaan) politik perlu diketepikan tetapi dalam soal itu kita mempunyai peruntukan terhad jika kerajaan negeri itu bukan di bawah kita.

“Tetapi jika kerajaan negeri di bawah kita, insya-Allah kita ada pelbagai tatacara, tatakewangan dan tatakelola pentadbiran yang dapat kita lakukan sekiranya parti yang dipimpin di peringkat negeri sama dengan parti di Putrajaya (pusat),” katanya.


Malaysia akan permudahkan proses perniagaan untuk tarik pelabur berkualiti: Tengku Zafrul

Malaysia akan mengutamakan dalam menambah baik kemudahan menjalankan perniagaan di negara ini untuk menarik pelaburan berkualiti, kata Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz.

Beliau berkata kerajaan akan terus memperkemas proses dan memantau serta menjejaki proses pelaburan ini dengan teliti dan dalam masa sebenar menerusi unit pengurusan dan penyampaian projek dalam Kementerian Perdagangan Antarabangsa dan Industri (MITI), menurut laporan Bernama.

“Kami akan melakarkan perjalanan pelaburan, daripada meluluskan kelulusan di peringkat kerajaan persekutuan kepada memudahkan di peringkat pihak berkuasa negeri dengan garis masa yang jelas.

“Pencapaian dan penjejakan penyampaian lain yang berkaitan untuk memudahkan perniagaan merealisasikan pelaburan mereka di Malaysia,” katanya dalam menyampaikan ucaptama pada Seminar mengenai Peluang Perniagaan di Malaysia yang diadakan di Korea Selatan semalam.

Seminar itu adalah program pertama yang dianjurkan bersama oleh agensi MITI; Lembaga Pembangunan Pelaburan Malaysia (MIDA) dan Perbadanan Pembangunan Perdagangan Luar Malaysia (MATRADE) untuk Misi Perdagangan dan Pelaburan ke Korea Selatan dari 14-17 Mac.

Tengku Zafrul menegaskan bahawa Malaysia mempunyai pelbagai tawaran dalam hal perniagaan dengan kumpulan pekerja bermahiran dan asas ekonomi yang kukuh yang properniagaan, berhemat dan dasar pragmatik.

Dalam Belanjawan 2023 baru-baru ini, Perdana Menteri yang juga Menteri Kewangan, Datuk Seri Anwar Ibrahim telah mengumumkan bahawa bagi sektor keutamaan, insentif cukai khas untuk penempatan semula telah dilanjutkan selama dua tahun sehingga 2024.

“Dengan insentif ini, saya percaya ia akan terus menarik pelabur dalam sektor keutamaan untuk menempatkan semula perniagaan mereka ke Malaysia dan memacu pertumbuhan jangka panjang kami melalui pelaburan berkualiti, pemindahan teknologi dan pembinaan kapasiti,” katanya.

Beliau berkata semua perkembangan ini memberi petanda baik untuk pelaburan dari Korea Selatan khususnya dalam bidang teknologi tinggi, inovasi, industri berasaskan pengetahuan dan kemahiran intensif untuk meneroka memanfaatkan dan menyepadukan dengan rantaian bekalan domestik Malaysia, mewujudkan pekerjaan berpendapatan tinggi di  Malaysia dan terus menyumbang kepada pertumbuhan ekonomi negara.

Sementara itu, Tengku Zafrul berkata antara isu yang dibincangkan dengan Menteri Perdagangan Korea Selatan, Ahn Duk-geun adalah untuk memanfaatkan industri hijau dan digital untuk mengukuhkan bukan sahaja kerjasama serta penglibatan antara sektor swasta tetapi juga kerajaan-kepada-kerajaan.

“Mungkin, kita perlu mengadakan mesyuarat rasmi tahunan antara kedua-dua negara dalam hal perdagangan dan pelaburan…Korea Selatan mempunyai perjanjian perdagangan bebas (FTA) dengan ASEAN, mungkin juga kita harus melihat bagaimana Korea Selatan dan Malaysia boleh mengembangkannya,” katanya dalam video berdurasi lima minit yang disediakan kepada Bernama.

Korea Selatan merupakan rakan dagangan kelapan terbesar bagi Malaysia dengan jumlah perdagangan berjumlah US$26.01 bilion (uS$1=RM4.48) pada 2022, meningkat 29.7 peratus berbanding US$21.01 bilion pada 2021.

Daripada segi pelaburan, Korea Selatan merupakan salah satu sumber pelaburan langsung asing utama Malaysia dalam sektor pembuatan dengan 374 projek bernilai US$9.2 bilion sedang dilaksanakan dan menjana 46,260 pekerjaan setakat Jun 2022.


Poster gergasi: Anwar nak perkenal diri sebab dia orang luar, kata Peja

Datuk Seri Anwar Ibrahim terpaksa membuat poster gergasi bertujuan memperkenalkan dirinya kepada penduduk kawasan Parlimen Tambun, kerana beliau bukan orang tempatan, kta calon Perikatan Nasional Parlimen itu, Datuk Seri Ahmad Faizal Azumu.

Lagi pula, Anwar yang juga calon Pakatan Harapan di Tambun, mempunyai banyak wang untuk membuat poster berkenaan, Ahmad Faizal berkata beliau sendiri tidak mempunyai wang yang banyak.

Pengerusi Perikatan Nasional Perak itu berkata, beliau juga teringin untuk berbuat demikian sekiranya mempunyai duit.

“Dia perlu memperkenalkan diri dia. Kalau dia buat poster kecil, orang tak nampak. Jadi kena buat lebih besar dan dengan itu mungkin dapat menarik perhatian orang Tambun.

“Itu kreativiti beliau, saya meraikan usaha-usaha ini. Beginilah kita berkempen di dalam pilihan raya,” katanya kepada media selepas melancarkan Esports Youth Cabin Negeri Perak di Ipoh, hari ini.

Beliau mengulas pemasangan beberapa poster ‘gergasi’ Anwar di tepi Lebuh Raya Utara-Selatan dan berhampiran pintu gerbang Gugusan Manjoi.

Poster di Gugusan Manjoi yang terpampang sosok Presiden PKR itu disifatkan begitu unik dan besar dengan ketinggiannya dikatakan melebihi bangunan dua tingkat.

Mengulas tindakan pihak tidak bertanggungjawab yang merosakkan posternya malam tadi, Ahmad Faizal berharap kejadian itu tidak akan berulang.

“Kita menghargai demokrasi, kita menghargai kepelbagaian pendapat dan kita menyerahkan kepada kebijaksanaan rakyat untuk memilih.

“Namun kalau kita masih ada sikap seperti tidak faham proses demokrasi, tiada semangat demokrasi dalam pilihan raya ini, tentu ia akan mengundang kepada ketidakstabilan politik kerana apabila kita melakukan sesuatu, tentunya ada reaksi daripada pihak yang lain.

“Kalaulah dalam kalangan penyokong saya pula yang berada dalam berasa marah kerana keadaan itu berlaku, ia tentu akan mengundang masalah lain,” ujarnya.

Penyandang Parlimen Tambun itu bagaimanapun berkata, beliau tidak mahu menuding jari kepada mana-mana pihak.


Ismail Sabri balas Mat Maslan, buat unjuran tanpa fakta semasa PRU-15

Susulan kenyataan Datuk Seri Ahmad Maslan isu pembubaran Parlimen bagi mengadakan Pilihan Raya Umum Ke-15 (PRU-15), Datuk Ismail Sabri Yaakob mendakwa bekas Setiausaha Agung UMNO itu tidak membuat kajian terperinci.

Bekas Perdana Menteri itu berkata Ahmad atau dikenali Mat Maslan itu memberi pandangan dan unjuran tanpa fakta sehingga menjadi punca kepada kekalahan UMNO-Barisan Nasional (BN) pada PRU-15 lalu.

“Unjuran UMNO pada ketika itu, BN boleh melepasi 112 kerusi dan boleh membentuk kerajaan secara solo.

“Soalnya, apakah ada kajian sikap secara komprehensif dilakukan sebelum membuat unjuran terbabit kerana akhirnya, BN hanya tinggal 30 kerusi di Dewan Rakyat.

“Disebabkan yakin menang tanpa fakta, akhirnya BN kecundang dalam PRU15,” katanya dalam kenyataan, hari ini.

Terdahulu, Mat Maslan dalam ciapannya di Twitter berkata, masa yang tepat sangat penting dalam politik terutama bagi memastikan parti boleh mencapai kemenangan dalam pilihan raya.

Katanya, gelombang serta semangat parti pasca kemenangan dalam Pilihan Raya Negeri (PRN) Johor dan Melaka begitu kuat, malah ketika itu juga bekas Presiden UMNO, Datuk Seri Najib Razak, masih dapat membantu parti untuk menang.

“Jika pihak ‘Putrajaya’ (kerajaan ketika itu diterajui Datuk Seri Ismail Sabri Yaakob sebagai Perdana Menteri) ikut keputusan bersama, ketika gelombang kemenangan (PRN) Melaka (BN menang 21 daripada 28 kerusi) serta Johor (BN menang 40 daripada 56 kerusi), semangat masih tinggi dan ketika #BossKu (Najib) masih di luar, adakan PRU15, maka nasib UMNO dan BN tidak seteruk ini,” katanya lagi.

Mengulas lanjut, Ismail berkata, sebagai Perdana Menteri ketika itu, beliau memperoleh laporan daripada pelbagai agensi yang menunjukkan suasana pada ketika itu BN masih tidak mampu untuk menang.

“Ketika itu, ekonomi sedang dalam proses pemulihan selepas kita terjejas teruk akibat pandemik Covid-19. Sepatutnya, proses pemulihan diteruskan, bukan bubarkan Parlimen.

“Usaha untuk memulihkan ekonomi negara dan rakyat telah mula menunjukkan hasil. Buktinya, ekonomi negara berkembang sebanyak 8.7 peratus pada 2022, terbaik di rantau Asia Tenggara, malah antara yang tertinggi di dunia.

“Namun, usaha itu tidak dapat diteruskan kerana desakan berterusan supaya Parlimen dibubarkan,” katanya lagi.


Covid-19: Thailand kekal rekod kes baharu lima angka

Thailand hari ini melaporkan 73 lagi kematian, termasuk seorang rakyat asing, dan 10,530 jangkitan baharu dalam tempoh 24 jam lalu, menjadikan keseluruhannya sebanyak 1,700,067 kes dengan 1,561,790 telah pulih.

Kementerian Kesihatan Awam (PHM) Thailand melaporkan daripada jumlah kes baharu itu 10,563 membabitkan penularan dalam komuniti manakala 67 dalam kalangan banduan di penjara.

Dalam tempoh 1 April lalu ketika gelombang ketiga penularan Covid-19 melanda Thailand, hingga hari ini sebanyak 1,671,204 kes dilaporkan, dengan 1,544,906 telah pulih.

Jumlah kematian di negara itu juga meningkat kepada 17,513 kes ketika gelombang ketiga itu, berbanding hanya 96 kes sepanjang tempoh 14 bulan pertama apabila Covid-19 mula menyerang.

Jumlah kematian tertinggi yang direkodkan di negara itu adalah pada 18 Ogos lalu membabitkan 312 pesakit, manakala kes baharu harian tertinggi adalah pada 13 Ogos dengan mencatat 23,418 kes.

Pesakit yang meninggal dunia hari ini berusia antara 35 dan 98 tahun. – Agensi


Selepas tular adegan lelaki cium lelaki, Festival Good Vibes dibatalkan

Menteri Komunikasi dan Digital Fahmi Fadzil hari ini mengarahkan supaya penganjuran Festival Good Vibes 2023 yang masih berbaki sehingga esok dibatalkan serta-merta.

Terdahulu, tular tangkap layar adegan kumpulan muzik luar negara membuat adegan bercium sesama lelaki dengan lelaki atas pentas yang dirakam oleh penonton di festival tersebut.

Menerusi catatan di Facebook hari ini, beliau berkata pendirian Kerajaan Perpaduan adalah jelas dan tidak akan berkompromi terhadap mana-mana pihak yang mencabar, memperlekeh serta melanggar undang-undang Malaysia, menurut laporan Bernama.

“Saya faham keputusan ini akan memberi implikasi kepada penonton yang telah membeli tiket. Sehubungan itu, saya juga telah menggesa penganjur untuk mengenal pasti mekanisme ganti rugi kepada pembeli-pembeli tiket.

“Kerajaan sentiasa komited menyokong pembangunan industri kreatif dan kebebasan bersuara. Walau bagaimanapun, jangan sesekali menyentuh sensitiviti masyarakat khususnya yang bertentangan dengan adab dan nilai budaya tempatan,” katanya.

Hari ini Fahmi telah memanggil penganjur festival itu iaitu Future Sound Asia bagi memberi penjelasan susulan aksi dan kenyataan sangat biadab yang dipamerkan oleh artis dari United Kingdom “The 1975” di Sepang, malam tadi.

Media melaporkan persembahan The 1975 di Good Vibes Festival 2023 dihentikan selepas vokalisnya Matty Healy menunjukkan pelbagai aksi kurang sopan di hadapan peminat.

Beliau didakwa memegang botol arak ketika berada di atas pentas selain membuat ucapan menghina undang-undang Malaysia berkaitan Lesbian, Gay, Biseksual dan Transgender (LGBT).

Sementara itu, media melaporkan penganjur dalam satu kenyataan menzahirkan rasa kesal kerana persembahan kumpulan The 1975 terpaksa dipendekkan kerana tidak mematuhi garis panduan persembahan tempatan.


Zahid beri keterangan bayar RM6.083 bilion tapi TLDM tak dapat kapal

Datuk Seri Dr Ahmad Zahid Hamidi hari ini memberi keterangan dan penjelasan kepada Jawatankuasa Kira-Kira Wang Negara (PAC) berhubung kegagalan Kementerian Pertahanan memperoleh enam kapal peronda generasi kedua Kapal Tempur Pesisir (LCS) bernilai RM9 bilion.

Presiden UMNO itu adalah Menteri Pertahanan mulai 10 April 2009 hingga 16 Mei 2013 memberi keterangan dihadapan jawatankuasa berkenaan di bangunan Parlimen.

Zahid adalah saksi keenam yang dipanggil PAC untuk isu ini yang merupakan perolehan pertahanan terbesar dalam sejarah Kementerian pertahanan (MINDEF) dan sehingga ke hari ini, tiada sebuah kapal LCS yang diterima Tentera Laut Diraja Malaysia (TLDM).

Pengerusi PAC, Wong Kah Woh berkata, PAC memandang serius isu ini kerana sehingga Oktober 2020, sejumlah RM6.083 bilion dibayar namun tidak ada sebuah pun kapal LCS siap dibina walaupun mengikut jadual sepatutnya dua unit LCS siap dibina setakat ini.

“Isu ini dilaporkan dalam Laporan Ketua Audit Negara (LKAN) 2019 Siri 1 (Pengauditan Pematuhan Kementerian/Jabatan Persekutuan) dan Laporan Siasatan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) Jabatan Perdana Menteri yang diterbitkan pada 2019,” katanya menerusi kenyataan disiarkan dalam laman web Parlimen hari ini.

Sebelum ini, PAC memanggil Ketua Setiausaha Kementerian Pertahanan, Datuk Seri Muez Abdul Aziz pada 18 November 2020, diikuti Pengerusi Jawatankuasa Siasatan, Tadbir Urus, Perolehan dan Kewangan Kerajaan (JKSTUPKK), Jabatan Perdana Menteri, Tan Sri Ambrin Buang, (1 Disember 2020).

Turut dipanggil, Pasukan Projek LCS TLDM pada 16 Disember 2020, bekas Panglima Tentera Laut, Jeneral (B) Tan Sri Abdul Aziz Jaafar (29 Julai 2021) dan Ketua Pegawai Operasi Boustead Naval Shipyard (BNS) yang merupakan syarikat pembina kapal LCS, Low Kok Chiang.

Sementara itu, Kah Woh berkata bagi melengkapkan siasatan, PAC bercadang melawat limbungan kapal LCS yang dimiliki BNS.

Beliau berkata, kegagalan menyiapkan kapal LCS adalah serius dan membabitkan kelemahan atau kegagalan dari segi tadbir urus, perolehan serta kewangan.

Katanya, ia juga memberi impak besar terhadap keselamatan dan pertahanan negara.

“Bagi melengkapkan siasatan, PAC bercadang melawat limbungan kapal LCS yang dimiliki BNS di Lumut dalam masa yang akan ditetapkan,” katanya.

Sebelum ini, Zahid mendakwa kegagalan pembekalan enam kapal LCS timbul pada 2019 ketika beliau tidak lagi menjadi Menteri Pertahanan.

Terdahulu, Menteri Pertahanan Datuk Seri Hishammuddin Hussein berkata, sehingga 15 September 2021 tahap kemajuan projek pembinaan kapal tempur pesisir paling moden dalam inventori TLDM itu telah mencapai sebanyak 57.05 peratus.

Pembinaan kapal-kapal tempur TLDM itu katanya telah mengalami kelewatan sebanyak 38.89 peratus kerana jikalau mengikut perancangan kerja asal, kemajuan kerja-kerja kapal itu pembinaan sepatutnya sudah mencapai 95.94 peratus.


Singapura perketat semula peraturan kemasukan pengembara asing

Kelonggaran peraturan sosial akan dihentikan seketika, dan pelancong yang memasuki Singapura berdepan peraturan lebih ketat mulai jam 11.59 malam Khamis (2 Disember), di tengah-tengah penularan varian baharu Omicron Covid-19 di seluruh dunia.

Langkah itu dibuat ketika kerajaan republik itu berusaha menilai implikasi varian baharu Covid-19 yang telah merebak ke sekurang-kurangnya 16 negara.

Sehingga kini tiada jangkitan Omicron dikesan membabitkan penularan dalam komuniti tempatan Singapura, walaupun terdapat kontak rapat yang kini menjalani kuarantin di pusat khas.

Terdahulu, MOH mengesahkan dua pengembara dari Afrika Selatan yang transit di Singapura sebelum meneruskan penerbangan ke Australia disahkan positif varian Omicron.

Kementerian Kesihatan New South Wales (NSW) mengesahkan bahawa kedua-dua pengembara yang tiba di Sydney dari Afrika Selatan dengan penerbangan Singapore Airlines SQ211 pada 28 November lalu disahkan positif Omicron.

MOH berkata enam daripada tujuh penumpang daripada penerbangan itu yang kini berada di Singapura dikenakan Notis Duduk Rumah (SHN) 10 hari di kemudahan khas.

Singapura baru sahaja pulih daripada fasa penstabilan dan telah melonggarkan langkah sosial, seperti membenarkan lebih ramai individu untuk makan bersama di restoran dan pusat penjaja serta meningkatkan jumlah individu untuk berkumpul.

Walaupun langkah semasa tidak akan disambung semula buat masa ini, pasukan petugas pelbagai kementerian yang mengendalikan Covid-19 berkata ia akan menangguhkan kelonggaran selanjutnya.

Kementerian itu berkata mana-mana individu di Singapura yang disahkan dijangkiti varian Omicron tidak dibenar menjalani kuarantin di rumah, sebaliknya akan ditempatkan di Pusat Kawalan Penyakit Berjangkit Kebangsaan.

MOH juga berkata mulai 11.59 Khamis ini negara itu akan mula mengetatkan semula peraturan di pintu masuknya.

Pertama, pengembara udara yang tiba melalui skim Laluan Perjalanan Vaksinasi (VTL) tanpa kuarantin perlu menjalani ujian pantas antigen (ART) yang diselia dan ditadbir di Pusat Ujian Pantas pada hari ketiga dan hari ketujuh ketibaan mereka.

Pada masa ini, pengembara skim VTL dibenarkan masuk tanpa perlu menjalani kuarantin, dan hanya perlu menjalani ujian swab sebelum berlepas ke Singapura, dan selepas tiba di negara itu.

Kedua, semua pengembara udara yang masuk atau transit melalui Singapura mesti diuji negatif dalam ujian pra-berlepas dua hari setelah berlepas ke Singapura, dan ketiga semua pengembara mesti menjalani ujian tindak balas rantai polimerase (PCR) Covid-19 semasa ketibaan.

MOH juga berkata untuk tujuan pengawasan, pelancong yang tiba di Singapura antara 12 dan 27 November lalu, dan pernah ke negara atau wilayah yang terjejas oleh Omicron dalam tempoh 14 hari sebelum ketibaan mereka, perlu menjalani sekali ujian PCR.

Sekatan dan peraturan yang diperketatkan itu akan dilaksanakan selama empat minggu. Ia akan disemak atau dilanjutkan jika perlu, kata MOH. – ST


Lagi tindakan bermotif serangan politik, Bendahari Bersatu ditahan SPRM

Nampaknya serangan bermotif politik terhadap parti Bersatu tidak terhenti, kini seorang lagi pemimpin parti itu ditahan Suruhanjaya Pencegahan Rasuah Malaysia (SPRM) untuk membantu siasatan.

Pemimpin parti Bersatu menjadi sasaran siasatan SPRM berhubung dana parti tersebut, tetapi tiada tindakan diambil terhadap laporan yang dibuat membabitkan perbelanjaan parti dalam Pakatan Harapan (PH) sebelum ini.

Menurut laporan media, SPRM sudah menahan Bendahari Bersatu, Datuk Mohd Salleh Bajuri.

Ketua Pesuruhjaya SPRM, Tan Sri Azam Baki, ketika dihubungi BH mengesahkan penahanan Mohd Salleh kelmarin, namun tidak mengulas lanjut.

Laporan berita itu juga berkata Salleh ditahan ditahan ketika hadir memberikan keterangan di Ibu Pejabat SPRM di Putrajaya dan direman selama dua hari.

“Sepatutnya tempoh reman tamat hari ini, namun ia dijangka dilanjutkan untuk siasatan lanjut bergantung kepada keperluan siasatan,” kata sumber dilaporkan BH.

Berdasarkan rekod, ini penahanan kedua membabitkan pemimpin parti itu selepas bekas Ketua Penerangan Bersatu, Datuk Wan Saiful Wan Jan dan Timbalan Ketua Bahagian Bersatu Segambut, Adam Radlan Adam Muhammad, masing-masing dituduh kes rasuah di mahkamah berkaitan projek Jana Wibawa.

Wan Saiful mengaku tidak bersalah atas dua pertuduhan yang didakwa terhadapnya di mahkamah sebelum ini.

Terdahulu, SPRM pada Januari dilapor membekukan beberapa akaun milik Bersatu susulan siasatan kes itu.


Selangor kekal rekod tertinggi harian – 1,510 kes

Sebanyak 5,671 lagi kes positif baharu Covid-19 direkodkan dalam tempoh 24 jam sehingga 12 tengah hari tadi menjadikan kumulatif kes naik kepada 639,562

Ketua Pengarah Kesihatan, Tan Sri Dr Noor Hisham Abdullah dalam kenyataan hari ini berkata jangkitan baharu di Selangor masih tinggi dengan mencatatkan 1,510 kes.

Semalam, 9 Jun, negara mencatatkan 6,239 kes sementara pada 8 Jun pula sebanyak 5,566. Pada 7 Jun pula sebanyak 5,271 kes baharu dikesan diikuti 6 Jun (6,241 kes); 5 Jun (7,452 kes); 4 Jun (7,748 kes); 3 Jun (8,209 kes); 2 Jun (7,703 kes); dan 1 Jun (7,105 kes).

Berikut adalah pecahan kes baharu dan kumulatif hari ini mengikut negeri:

Selangor : 1,510 kes
WPKL : 769 kes
Sabah : 233 kes
Johor : 524 kes
Sarawak : 631 kes
Negeri Sembilan : 593 kes
Pulau Pinang : 166 kes
Kelantan : 262 kes
Perak : 143 kes
Kedah : 309 kes
Melaka : 184 kes
Pahang : 112 kes
Terengganu : 108 kes
WP Labuan : 106 kes
WP Putrajaya : 18 kes
Perlis : 3 kes

BERITA LANJUT MENYUSUL


Cucu pejuang kemerdekaan negara, pengasas UMNO sokong PH, DAP?

Pengerusi Barisan Nasional (BN) Datuk Seri Ahmad Zahid Hamidi – melalui surat yang tular kepada Yang di-Pertuan Agong seperti di dalam FB Tan Sri Annuar Musa – dikatakan membuat dakwaan bahawa semua 30 ahli Parlimen BN bersetuju menyokong Pakatan Harapan (PH) dan Datuk Seri Anwar Ibrahim sebagai Perdana Menteri kesepuluh.

Bagaimanapun, kebenaran surat itu belum dapat dipastikan kerana kebanyakan ahli Parlimen (MP) BN masih berdiam diri – tidak menafikan atau mengiakan sama ada benar mereka menyokong PH dan Anwar.

PH dianggotai PKR, DAP, AMANAH dan UPKO.

Namun antara MP BN, khususnya daripada UMNO yang awal-awal lagi menentang kerjasama parti itu dan PH adalah Bendahari Agung BN Datuk Seri Hishammuddin Hussein.

Dalam Kabinet Kerajaan Perikatan Nasional dipimpin Tan Sri Muhyiddin Yassin sebelum ini – UMNO walaupun kalah teruk dalam PRU-14 – Hishammuddin telah dilantik menjadi Menteri Luar merangkap Menteri Kanan Kluster Keselamatan dan Perpaduan.

Hishammuddin merupakan anak kepada Allahyarham Tun Hussein Onn, Perdana Menteri Malaysia ke-3 dan cucu kepada Allahyarham Datuk Onn Jaafar.

Untuk rekod, Allahyarham Datuk Onn adalah pejuang kemerdekaan Malaysia dan juga pengasas UMNO.

Allahyarham pernah dilantik sebagai Menteri Besar Johor pada 1 Jun 1947 tetapi beliau telah meletakkan jawatan tiga tahun kemudian iaitu pada 18 Mei 1950 untuk menumpukan perhatiannya kepada UMNO.

Memetik sejarah beliau dalam Wikipedia, Allahyarham adalah seorang wartawan pada 1930 ketika berumur 35 tahun, dan pada 1934, menjadi Pengarang Lembaga Malaya dan Harian Lembaga.

Artikel tulisan beliau sering mengkritik masyarakat Melayu dan mendesak agar perubahan dilakukan.

Salah seorang daripada anaknya ialah Allahyarham Tun Hussein Onn, yang juga bapa kepada Hishammuddin.

Ketika kemelut pelantikan PM Malaysia kesepuluh yang berlaku sekarang, Hishammuddin adalah antara pemimpin awal UMNO yang menolak kerjasama dengan PH yang majoritinya dikawal DAP.

Hishammuddin dalam kenyataan di FB beliau pada jam 11.21 pagi Isnin lalu berkata:

“Seperti saya tegaskan kelmarin dan sebelum ini lagi – tetap menolak kerjasama dengan Pakatan Harapan. Saya rela dipecat oleh parti namun tidak akan sesekali mengubah pendirian teguh ini. No Anwar, No DAP – pihak yang merasakan boleh mengambil tindakan memecat saya kerana berpegang kepada pendirian ini, silakan.”

Namun, susulan surat yang didakwa dihantar Zahid kepada Yang di-Pertuan Agong mengatakan semua 30 ahli Parlimen BN menyokong PH, maka timbul satu persoalan.

Adakah ini bermakna Hishammuddin – cucu kepada seorang pejuang kemerdekaan negara dan pengasas UMNO – juga turut memberi persetujuannya?


Hina Nabi Muhammad: DragonForce terus serang laman sesawang India

Kumpulan penggodam Malaysia yang menggelarkan diri sebagai ‘DragonForce’ berkata mereka berjaya merosakkan laman sesawang Universiti Delhi dan Perbadanan Perbandaran Nanded-Waghala, sebagai sebahagian daripada kempen serangan siber terhadap India susulan penghinaan anti-Islam oleh seorang ahli politik dari parti pemerintah.

Dalam laman Twitternya, kumpulan aktivis itu menunjukkan bahawa ia dapat merosakkan laman sesawang universiti dan majlis tempatan India, untuk menyampaikan bantahannya terhadap kenyataan ahli politik itu terhadap Nabi Muhammad SAW.

“Satu lagi laman web Kerajaan India & Universiti India Digodam Dan Dibocorkan Oleh Dragonforce Malaysia. Pangkalan Data Incoming Boom Boom Boom,” tulis kumpulan itu di Twitter.

Laman sesawang itu menunjukkan bahawa ia telah digantikan dengan mesej daripada DragonForce Malaysia mengenai kempen Ops Patuk susulan penghinaan agama.

Kumpulan itu juga mengumumkan di Twitter bahawa ia dapat memasukkan kod dalam beberapa laman web.

Serangan itu adalah yang terbaru oleh kumpulan Malaysia.

Menurut Times of India, kumpulan itu sebelum ini mendakwa merosakkan 70 laman web kerajaan dan swasta di India, meninggalkan klip audio dan teks yang mengatakan: “Untuk kamu adalah agama kamu, bagi saya adalah agama saya”.

Pelbagai laman web India, daripada Kedutaan India di Israel dan Institut Pengurusan Pelanjutan Pertanian Kebangsaan ke sekolah awam Delhi dan laman web lain milik institusi akademik, telah digodam oleh kumpulan itu sejak beberapa hari lalu.

Serangan itu dipercayai sebagai tindakan balas terhadap kenyataan menyinggung yang dibuat oleh jurucakap Parti Bharatiya Janata (BJP), Nupur Sharma, terhadap Nabi Muhammad SAW.

Komen Nupur itu mencetuskan gelombang bantahan diplomatik beberapa negara dan institusi Islam termasuk Arab Saudi, Qatar, Emiriah Arab Bersatu, Malaysia, Indonesia dan Pertubuhan Kerjasama Islam (OIC).

BJP telah menggantungnya dan memecat jurucakap parti lain, Naveen Jindal, berikutan ketegangan diplomatik itu.

Ibukan kali pertama Dragonforce Malaysia melancarkan penggodaman besar-besaran ke atas laman web asing.

Penggodam yang terkenal itu, pada Mei 2021, menggodam pelbagai rangkaian CCTV Israel, milik agensi kerajaan dan rumah peribadi.

Sebulan kemudian, kumpulan itu menggodam pangkalan data sebuah syarikat pengambilan pekerja Israel, Academe, dan membocorkan butiran peribadi ratusan ribu pelajar Israel dalam talian.


Polis tahan wanita dera anak saudara sehingga mati

Seorang wanita warga tempatan ditahan polis hari ini kerana disyaki mendera dan menyebabkan kematian anak saudara lelakinya berusia tiga tahun dalam kejadian di Kepong di sin, semalami.

Ketua Polis Daerah Sentul, ACP Beh Eng Lai, berkata, suspek berusia 40 tahun itu bekerja sebagai pengasuh mangsa dan abangnya yang berusia lima tahun, lapor Bernama.

Beliau berkata Pusat Kawalan Ibu Pejabat Polis Daerah (IPD) Sentul menerima panggilan Sistem MERS 999 berkenaan kematian seorang kanak-kanak di sebuah pangsapuri di Kepong kira-kira jam 12 tengah hari semalam.

“Setibanya di lokasi, polis menemukan mangsa terbaring di dalam katil kanak-kanak lengkap berpakaian dan pemeriksaan fizikal mendapati terdapat kesan luka di dahi, mulut, hidung, kesan merah bawah mata kiri, calar dan lebam di belakang badan serta siku kanan mangsa.

“Mangsa disahkan mati oleh pegawai paramedik dari Hospital Kuala Lumpur dan polis masih menunggu hasil laporan bedah siasat,” katanya dalam kenyataan malam ini.

Beh berkata suspek mula menjaga mangsa sejak lahir dan punca mangsa didera dipercayai kerana menangis serta membuat bising keterlaluan.

Menurutnya suspek direman selama lima hari sehingga 20 Ogos bagi membantu siasatan di bawah Seksyen 31 (1) (a) Akta Kanak-Kanak 2001.

“Polis meminta orang ramai yang mempunyai maklumat berhubung kes berkenaan menghubungi Bilik Gerakan IPD Sentul di 03-4048 2206,” katanya.


Soal keselamatan diteliti sebelum audit skandal LCS didedahkan: Wan Junaidi

Kerajaan akan meneliti aspek keselamatan sebelum memberi kebenaran untuk mendedahkan laporan audit dan laporan forensik berhubung skandal kapal tempur pesisir (LCS) yang mencetuskan kontroversi baru-baru ini.

Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar berkata Kabinet secara prinsipnya bersetuju supaya laporan penuh skandal LCS didedahkan kepada umum tetapi tidak sehingga menjejaskan aspek keselamatan negara.

“Secara prinsip Jemaah Menteri masih menekankan bahawa pendedahan itu bakal dibuat.

“Saya berpendirian, perkara sensitif soal keselamatan patutnya memang tidak boleh didedahkan. Di mana-mana demokrasi pun, sama ada di Amerika Syarikat (AS), di England, bahkan di Perancis, mereka tidak akan dedahkan benda yang sangat sensitif,” katanya dipetik laporan BH.

Wan Junaid terdahulu menghadiri Sambutan Bulan Kemerdekaan Bahagian Hal Ehwal Undang-undang (BHEUU) hari ini.

Jelasnya lagi, Kabinet juga bersetuju untuk tidak melindungi mana-mana pihak yang terbabit dalam salah laku skandal LCS tersebut.

“Bagaimanapun, tadi ada dibincangkan pada mesyuarat Kabinet. Keputusan Kabinet (berhubung siasatan berkenaan) adalah terbuka (open ended) dan Kabinet menegaskan sekali lagi bahawa kita tidak akan melindungi sesiapa pun,” katanya.

Sebelum ini Jawatankuasa Kira-Kira Negara (PAC) mendedahkan sebanyak RM6 bilion sudah dibayar bagi membiayai projek LCS, bagaimanapun tidak ada satu kapal pun yang berjaya disiapkan sehingga hari ini.

Turut dibangkitkan PAC, berhubung RM400 juta yang digunakan oleh Boustead Naval Shipyard Sdn Bhd (BNS) untuk membayar hutang lama dan bukan digunakan untuk tujuan membina LCS.

Projek itu telah diluluskan pada 2011 semasa era pentadbiran Barisan Nasional-UMNO, ketika itu Datuk Seri Najib Razak menjadi Perdana Menteri dan Presiden UMNO, Datuk Seri Ahmad Zahid Hamidi ketika itu pula memegang jawatan Menteri Pertahanan.

Zahid bagaimanapuns sebelum ini menafikan ketika projek itu diluluskan beliau adalah Menteri Pertahanan sebelum ini.

PAC dalam laporannya baru-baru ini mendedahkan projek LCS diberikan oleh kerajaan kepada syarikat BNS secara rundingan terus.

Menurut jadual asal, setakat Ogos 2022 sepatutnya lima buah kapal LCS harus disiap dan diserahkan.


Bekalan air di Klang, Shah Alam dijangka pulih pagi esok

Bekalan air di sekitar Klang dan Shah Alam yang mengalami gangguan bermula jam 10 malam tadi susulan pelaksanaan kerja-kerja pembaikan paip pecah di Taman Mutiara Bukit Raja 2, Klang, dijangka pulih sepenuhnya jam 6 pagi esok (26 Mac 2023).

Pengurusan Air Selangor Sdn Bhd (Air Selangor) berkata sehingga jam 9 pagi ini (25 Mac), status pemulihan bekalan air di kawasan yang terjejas telah mencapai 14.6 peratus.

“Bekalan air akan mula disalurkan secara berperingkat-peringkat kepada premis pengguna setelah sistem bekalan air distabilkan dan dijangka pulih sepenuhnya pada jam 6:00 pagi, 26 Mac 2023 (Ahad).

“Tempoh masa pemulihan bekalan air kepada pengguna adalah berbeza dari satu kawasan ke kawasan lain bergantung kepada lokasi dan jarak premis pengguna,” kata Air Selangor dalam kenyataan hari ini.

Sehubungan itu, Air Selangor menyarankan pengguna yang telah dan akan mendapat bekalan air untuk membiarkan pili air mengalir sehingga jernih sebelum digunakan untuk kegunaan harian.

“Air Selangor berharap agar para pengguna yang telah mendapat bekalan air akan menggunakan air secara berhemah bagi memastikan proses pemulihan di kawasan yang masih terjejas berjalan lancar seperti yang dijadualkan,” kata kenyataan itu.


Suami isteri maut dirempuh pemandu mabuk

Sepasang suami isteri maut selepas motosikal dinaiki dirempuh Perodua Myvi dipandu seorang pemuda dipercayai di bawah pengaruh alkohol di Jalan Serkam Pantai, berhampiran Masjid Kampung Pulai Lama, Merlimau, pagi tadi.

Ezuddin Mohammad, 50, dan isteri Surayah Muhamat, 48, yang menaiki motosikal Yamaha Ego maut di lokasi kejadian akibat kecederaan parah dalam kejadian kira-kira jam 7.45 pagi tadi.

Ketua Jabatan Siasatan Penguatkuasaan Trafik (JSPT) negeri Superintendan Amran@Mohamad Zaki Omar berkata kejadian itu membabitkan tiga motosikal dan sebuah kenderaan dipandu pemuda berusia 24 tahun.

Beliau berkata, sebelum kejadian mangsa yang maut bersama penunggang motosikal berusia 57 tahun dikatakan dalam perjalanan dari arah Melaka menghala ke Merlimau manakala Perodua Myvi pula dari arah bertentangan.

“Siasatan awal mendapati kejadian dipercayai berlaku apabila pemandu Perodua Myvi yang dipercayai mabuk hilang kawalan dan memasuki laluan bertentangan.

“Ketika kenderaan itu memasuki laluan bertentangan kedua-dua motosikal yang datang dari arah hadapan tidak sempat mengelak dan membrek lalu bertembung,” katanya menurut laporan Bernama.

Beliau berkata, akibat pertembungan itu motosikal ditunggang lelaki berusia 57 tahun terbakar, manakala sebuah lagi motosikal yang diletakkan dibahu jalan turut dirempuh Perodua Myvi berkenaan.

“Kedua-dua mangsa yang mengalami kecederaan parah di kepala dan badan disahkan meninggal dunia di lokasi kejadian manakala mangsa berusia 57 tahun cedera ringan di badan.

“Pemandu Perodua Myvi yang juga operator kilang pula cedera ringan di muka,” katanya.

Kes disiasat mengikut Seksyen 41 (1) Akta Pengangkutan Jalan (APJ) 1987.


Kerana PKP lah Anwar, keluarga selamat tapi tak berterima kasih

Pakatan Harapan, terutama pemimpin tertinggi mereka Datuk Seri Anwar Ibrahim, sepatutnya menghargai apa yang Kerajaan Perikatan Nasional lakukan ketika menangani pandemik Covid-19 sehingga keluarganya juga terselamat daripada dijangkiti virus penyakit itu.

Bekas Perdana Menteri Kerajaan Perikatan Nasional, Tan Sri Muhyiddin Yassin berkata beliau sesungguhnya juga tidak suka untuk melaksanakan Perintah Kawalan Pergerakan (PKP), tetapi demi menyelamatkan nyawa dan kesihatan rakyat, langkah itu terpaksa diambil.

“Kita (Kerajaan Perikatan Nasional) mengenakan sekatan pergerakan ataupun PKP… memang saya tak suka. Saudara pun juga tidak suka. Tetapi apa nak dibuat kerana situasi agak begitu mendesak. Kalau tak ada PKP saudara semua masih pergi ke sana ke sini.

“Kalau itu berlaku bermakna (Covid-19) tak akan terkawal. Walau dalam keadaan tak terkawal pun dengan PKP hampir empat juta nyawa telah dijangkiti Covid-19. Itu yang sudah pun berlaku.

“Sebab itu Anwar mengata saya bapa PKP. Dia kata kita bapa PKP… tetapi pemimpin hadapan inilah yang bertanggungjawab menyelamatkan rakyat dan negara ketika itu,” katanya berucap pada Jelajah Perikatan Nasional PN BEST di Parlimen Gombak, malam tadi (14 November 2022).

Muhyiddin yang juga Pengerusi Perikatan Nasional menempelak Anwar kerana tidak bersyukur dan berterima kasih kepada beliaudan Kerajaan Perikatan Nasional, atas apa yang dilakukan ketika pandemik itu.

“Kehidupan dia (Anwar) baik, isteri, anak, cucu dia semua sihat, Sewajarnya dia kata dengan saya Muhyiddin, thank you for what we have done for my family and the nation.

“Tapi tak apalah dalam dunia ini ada orang seperti itu. Allah Subhanahuwataala menyebut kalau kamu bersyukur atas nikmatNya, maka Allah akan tambah lagi tetapi kalau kamu kufur akan apa pemberianKu.. satu azab yang paling pedih.

“Tapi itu yang telah pun berlaku dan telah berlalu. Nasib baiklah negara kita sudah kembali selamat. Datuk Azmin Ali, Datuk Seri Tuan Ibrahim Tuan Man dan Jemaah Menteri yang terdiri daripada Perikatan Nasional berkorban, masa, tenaga, siang dan malam untuk menguruskan masalah negara waktu zaman susah,” katanya.

Muhyiddin bersyukur kerana segala usaha yang dilakukan pada peringkat awal menangani Covid-19, termasuk menguruskan wang rakyat berjumlah berbilion ringgit untuk membeli vaksin, akhirnya negara kini sudah berada dalam fasa endemik.

Namun, katanya usaha itu belum berakhir kerana Perikatan Nasional mahu menjadi sebuah kerajaan yang Prihatin, Bersih dan Stabil supaya dapat melaksanakan amanah memberikan kehidupan yang lebih baik kepada rakyat berbilang kaum.

“Anwar tak ada pengalaman. Begitu juga dengan (Datuk Seri Ahmad) Zahid Hamidi (Presiden UMNO) juga tidak ada pengalaman sebagai Perdana Menteri,” katanya.

Sehubungan itu, Muhyiddin meminta pengundi, khususnya anak muda, keluar beramai-ramai mengundi Perikatan Nasional bagi menubuhkan sebuah Kerajaan Persekutuan yang Prihatin, Bersih dan Stabil, pada 19 November ini.


Selangor benar Tarawih 20 rakaat

Majlis Agama Islam Selangor (MAIS) membenarkan umat Islam mendirikan solat sunat Tarawih sebanyak 20 rakaat di masjid dan surau sepanjang Ramadan ini, kata Exco Hal Ehwal Agama Islam, Pengguna dan Industri Halal negeri Mohd Zawawi Ahmad Mughni.

Bagaimanapun katanya, pengurusan masjid dan surau dinasihatkan untuk membaca surah yang pendek atau ayat lazim, ketika menunaikan solat sunat itu.

“Prosedur operasi standard (SOP) solat sunat Tarawih sama seperti solat Jumaat, di mana jemaah perlu bawa sejadah sendiri, membuat semakan suhu, memakai pelitup muka dan mendaftar terlebih dahulu sebelum ke masjid,” katanya pada sidang media di Shah Alam, hari ini.

Mohd Zawawi berkata, kerajaan negeri mengambil pendekatan tidak menghebahkan SOP solat sunat Tarawih kepada umum, bagi mengelakkan berlakunya salah faham jemaah.

“Jadi kita taklimatkan sahaja kepada nazir dan pengerusi masjid yang bertanggungjawab, dalam memastikan protokol kesihatan sepanjang pelaksanaan solat sunat tarawih,” katanya.


Russia rekod kes tertinggi baharu 33,740 jangkitan, 1,015 kematian

Jumlah jangkitan di Russia melonjak ke paras tertinggi harian hari ini apabila 1,015 pesakit Covid-19 meninggal dunia dalam tempoh 24 jam, menjadikan keseluruhannya 225,325 kematian direkodkan sejak awal tahun lalu.

Dalam tempoh sama, jumlah jangkitan harian baharu di negara itu mencecah 33,740 hari ini, menjadikan keseluruhannya 8.06 juta kes positif, sementara 7.04 juta lagi telah sembuh, lapor pasukan petugas khas Covid-19 Russia hari ini.

Memberitahu stesen televisyen Rossiya 24, Timbalan Perdana Menteri Russia, Tatyana Golikova berkata, jumlah kematian meningkat di negara itu sejak beberapa bulan kebelakangan.

Beliau menegaskan vaksinasi tetap menjadi senjata utama dalam menangani penularan wabak Covid-19.

Pihak berkuasa Russia mengaitkan peningkatan jumlah jangkitan harian di negara itu berpunca daripada program imunisasi yang rendah dalam kalangan penduduknya.

Sehingga kini, Russia melaporkan hanya 43 juta atau 30.71 peratus daripada lebih 146 juta populasinya telah lengkap divaksin, kurang separuh daripada sasaran mencapai imuniti kelompok.

Punca lain termasuk keadaan cuaca yang sejuk disusuli dengan demam selesema.

Sejak Disember 2019, pandemik Covid-19 meragut nyawa 4.9 juta penduduk dari 192 negara di seluruh dunia, dengan lebih 241.1 juta kes positif dilaporkan, menurut datan Universiti Johns Hopkins. – Agensi


Ramai kurang duit tapi Syed Saddiq pula minta bantu bayar peguam, ikat jamin

Dalam keadaan rakyat kekurangan duit akibat penularan pandemik Covid-19 sekarang ini Syed Saddiq Syed Abdul Rahman yang didakwa atas dua pertuduhan membabitkan RM1.12 juta di mahkamah semalam, bertindak bertentangan.

Malam tadi Ahli Parlimen Muar itu meminta orang ramai membantunya mengumpul dana kononnya untuk menampung kos guaman dan baki wang ikat jamin setelah RM80,000 dibayarnya semalam.

Dia memuat naik kempen membantunya itu dalam media sosialnya malam tadi, sambil terus membuat dakwaan tidak bersalah atas dua pertuduhan itu.

Semalam dia didakwa atas dua pertuduhan melibatkan wang sejumlah RM1 juta dan RM120,000 milik sayap pemuda Bersatu, Armada yang dikeluarkan tanpa mendapat kebenaran parti tersebut.

Bekas Menteri Belia dan Sukan itu bagaimanapun membuat pengakuan tidak bersalah atas kedua-dua pertuduhan tersebut.

Pertuduhan pertama, Syed Saddiq selaku Ketua Armada ketika itu dituduh dengan curangnya membuat pengeluaran tunai berjumlah RM1 juta melalui cek CIMB Bank Berhad tanpa mendapat kebenaran daripada Majlis Pimpinan Tertinggi Bersatu.

Kesalahan didakwa dilakukan di CIMB Bank Berhad, Menara CIMB Kuala Lumpur Sentral pada 6 Mac 2020.

Atas pertuduhan itu, Syed Saddiq didakwa mengikut Seksyen 405 Kanun Keseksaan yang boleh dihukum di bawah Seksyen 406 Kanun sama yang memperuntukkan hukuman penjara maksimum 10 tahun dan dengan sebat dan boleh juga dikenakan denda, jika sabit kesalahan.

Bagi satu satu lagi pertuduhan, beliau didakwa salah guna sumbangan kempen Pilihan Raya Umum ke-14 (PRU14) berjumlah RM120,000 pada April 2018.

Kertas pertuduhan dibaca di hadapan Hakim Azura Alwi.

Bagi pertuduhan itu, Syed Saddiq didakwa dengan curangnya melakukan kesalahan itu yang mana dana tersebut dikutip melalui Maybank Milik Armada Bersatu Enterprise.

Kesalahan didakwa dilakukan di Maybank Islamik Berhad, Jalan Pandan, Taman Pandan Jaya di sini, antara 8 hingga 21 April 2018.

Pertuduhan dibuat mengikut Seksyen 403 Kanun Keseksaan yang membawa hukuman penjara tidak kurang enam bulan dan tidak lebih lima tahun dan sebat serta denda, jika sabit kesalahan.

Mahkamah membenarkan Syed Saddiq diikat jamin sebanyak RM330,000 dengan seorang penjamin bagi setiap pertuduhan.


Mahkamah tolak permohonan Najib ketepikan injunksi Mareva

Datuk Seri Najib Tun Razak gagal mengetepikan injunksi Mareva yang diperoleh SRC International Sdn Bhd dan anak syarikatnya untuk menghalang beliau daripada memindahkan atau melupuskan mana-mana asetnya berjumlah RM42 juta.

Keputusan itu dibuat panel tiga hakim Mahkamah Rayuan terdiri daripada Datuk Yaacob Md Sam, Datuk P. Ravinthran dan Datuk Seri Mariana Yahya yang menolak rayuan Najib hari ini serta memerintahkan bekas perdana menteri itu membayar kos RM15,000, menurut laporan Bernama.

Yaacob, yang menyampaikan keputusan itu berkata Mahkamah Rayuan tidak perlu campur tangan kerana Pesuruhjaya Kehakiman Mahkamah Tinggi tidak silap dalam memberikan injunksi Mareva tersebut.

Beliau berkata Pesuruhjaya Kehakiman Datuk Mohd Arief Emran Arifin telah mempertimbangkan undang-undang dan menganalisis bukti yang terdapat dalam afidavit syarikat sebelum membenarkan injunksi Mareva itu.

Hakim itu kemudiannya mengesahkan keputusan Mahkamah Tinggi yang memberikan injunksi Mareva kepada SRC International dan Gandingan Mentari Sdn Bhd untuk menghalang Najib daripada memindahkan atau melupuskan mana-mana asetnya berjumlah RM42 juta.

Injunksi Mareva merupakan perintah sementara yang menghalang defendan daripada melupuskan aset sehingga keputusan dicapai dalam kes antara plaintif dan defendan.

Pada 24 Mac lepas, mahkamah memberikan injunksi Mareva kepada syarikat-syarikat itu dan mengarahkan Najib supaya tidak memindahkan, melupuskan, berurusan atau mengurangkan nilai mana-mana aset mereka di dalam dan di luar Malaysia bernilai sehingga RM42 juta, sementara menunggu penyelesaian tuntutan mahkamah mereka yang telah mereka failkan terhadapnya.

Bekas Ahli Parlimen Pekan itu hanya layak mengeluarkan RM100,000 sebulan untuk perbelanjaan sara hidup dan bayaran yuran guaman.

Ini mendorong Najib memfailkan rayuan di Mahkamah Rayuan.

SRC International dan Gandingan Mentari memfailkan saman terhadap Najib tahun lepas, mendakwa beliau telah melakukan pecah amanah, menyalahgunakan kuasanya, mendapat manfaat secara peribadi daripada dana SRC International dan menyalahgunakan dana tersebut. Saman itu masih belum selesai di Mahkamah Tinggi Kuala Lumpur.

Najib, 69, kini menjalani hukuman penjara 12 tahun selepas Mahkamah Persekutuan pada Ogos lepas mengekalkan sabitan dan hukuman penjara serta denda RM210 juta kerana menyalahgunakan dana SRC International berjumlah RM42 juta.

Dalam prosiding yang dijalankan secara dalam talian hari ini, Najib diwakili peguam Harvinderjit Singh, Muhammad Farhan Muhammad Shafee dan Mohammad Arfan Wan Othman manakala peguam Nagarajah Muttiah dan Clament Tay mewakili syarikat-syarikat tersebut.


Kerajaan akan bantu industri penerbangan: Tengku Zafrul

Kerajaan menyedari cabaran yang dihadapi oleh industri penerbangan tempatan, sekali gus mencari kaedah untuk membantu industri tersebut menanganinya, menurut Menteri Kewangan Tengku Datuk Seri Zafrul Tengku Abdul Aziz.

Beliau berkata kerajaan turut memberi perhatian terhadap cabaran yang dialami, terutamanya dari segi mengembangkan dan mengekalkan perniagaan serta birokrasi berpanjangan yang mungkin menghalang pelabur asing dan domestik untuk menjalankan perniagaan di Malaysia.

“Yakinlah bahawa kami sedang berusaha untuk menyelesaikan isu-isu ini,” katanya ketika berucap pada Pameran Penerbangan Selangor (SAS) 2022 di Subang, hari ini.

Tengku Zafrul berkata industri aeroangkasa dan penerbangan disifatkan sebagai antara pemacu utama untuk mendorong pertumbuhan ekonomi Malaysia di bawah Rancangan Malaysia Ke-12.

“Sebelum pembukaan semula sektor ekonomi, amat penting bagi Kerajaan Persekutuan merangsang pertumbuhan ekonomi melalui pelaburan dalam sektor strategik termasuk industri aeroangkasa dan penerbangan,” katanya.

Pada masa depan, Tengku Zafrul berkata pertumbuhan ekonomi Malaysia dijangka mendapat sokongan daripada aktiviti sosial dan ekonomi yang teguh, serta permintaan domestik dan asing yang kukuh berikutan peralihan negara ke fasa endemik Covid-19 dan pembukaan semula sempadan antarabangsa.

Momentum pertumbuhan ekonomi diunjurkan kekal kukuh pada suku ketiga 2022, dipacu oleh kemajuan yang memberangsangkan dalam pelancongan dan perdagangan luaran, katanya.

Beliau turut yakin bahawa inisiatif yang dilaksanakan seperti penganjuran SAS akan berperanan sebagai jambatan untuk menghubungkan ASEAN dan peserta industri global serta menarik minat mereka untuk menjalankan perniagaan di Malaysia.

“Ini khususnya dalam bidang penerbangan perniagaan, penerbangan am, helikopter, dron dan penerbangan sukan,” katanya.

Menurut Tengku Zafrul, kerajaan negeri Selangor (melalui Invest Selangor) telah bekerjasama rapat dengan peserta industri aeroangkasa untuk mengenal pasti bidang kerjasama serta peluang untuk memastikan pertumbuhan yang mampan dalam industri aeroangkasa dan penerbangan negara.

SAS yang dianjurkan selama tiga hari disempurnakan oleh Raja Muda Selangor Tengku Amir Shah Sultan Sharafuddin Idris Shah Alhaj.

Hadir sama Menteri Besar Selangor Datuk Seri Amirudin Shari. – Bernama


Presiden Perancis kena telur pula

Presiden Perancis Emmanuel Macron dilempar dengan telur ketika mengambil bahagian dalam satu acara makanan di Lyon pada hari Isnin, lapor media tempatan.

Telur itu mengenai bahu Macron tetapi hanya pecah apabila jatuh di lantai. Kejadian berlaku tepat di depan saya, kata wartawan Lyon Mag, Florence Lago. Penerbitan itu turut berkongsi klip video kejadian di pameran makanan SIRHA dalam akaun Twitternya.

Klip video itu menunjukkan telur berkenaan mengenai bahu Macron tetapi tidak pecah, sebelum kamera dialihkan kepada tindakan pengawal keselamatan menangkap seorang lelaki.

Tujuan tindakan lelaki terbabit belum dapat dipastikan. Lago mengatakan dia melihat seorang pemuda membaling telur tetapi dia tidak mendengarnya menjerit apa-apa. Dia berkata pegawai keselamatan segera menangkap lelaki terbabit.

Melalui Euronews, Macron memberikan reaksi berani terhadap kejadian itu.

“Jika seseorang itu ada sesuatu yang ingin disampaikan, biarkan dia bertindak demikian,” jelas Macron.

Pada Jun lalu, Macron turut ditampar seorang lelaki ketika melawat wilayah Drome di tenggara Perancis, di mana beliau bertemu pengusaha restoran dan pelajar dan berbual mengenai kehidupan selepas pandemik Covid-19.

alam video yang tular di media sosial, Macron yang kelihatan berbaju putih dan memakai pelitup muka berjalan ke aras sekumpulan individu yang berada di belakang penghadang.

Presiden Perancis itu menghulurkan tangan untuk bersalaman dengan seorang lelaki yang memakai baju-T hijau, berkaca mata dan memakai pelitup muka.

Lelaki itu kedengaran menjerit ‘Down with Macronia’ dalam bahasa Perancis, sebelum menampar Macron, sebelum dua pengawal keselamatan Presiden menangkapnya. – Agensi


UMNO berubah di tengah jalan, kata Hadi Awang

Rundingan pembahagian kerusi Pilihan Raya Umum Ke-15 (PRU15) antara PAS dan UMNO ditamatkan, kata Presiden PAS, Datuk Seri Abdul Hadi Awang (gambar).

Beliau berkata, sebelum ini sudah ada jawatankuasa kedua-dua parti itu bagi membincangkan berhubung pembahagian kerusi pada PRU15 akan datang.

Katanya, sekarang ini PAS hanya berunding pembahagian kerusi dengan Bersatu sahaja.

“Sekarang ini sudah ada pimpinan PAS yang melaksanakan tugas itu dengan Bersatu. Dengan UMNO pula, dulu sudah ada jawatankuasa yang dibentuk tetapi UMNO yang ubah di tengah jalan.

“Oleh kerana UMNO bermasalah, kita dengan Bersatu dulu (bincang pembahagian kerusi),” katanya hari ini.

Hadi berkata, rundingan dengan UMNO bagaimanapun akan diteruskan setelah parti itu membuat keputusan atau mempunyai hala tuju yang jelas mengenai kerjasama dengan PAS dan Bersatu di dalam Perikatan Nasional (PN).

Pada Perhimpunan Agung UMNO (PAU) baru-baru ini, UMNO di bawah kepemimpinan presidennya, Datuk Seri Ahmad Zahid Hamidi meluluskan usul memutuskan hubungan dengan Bersatu dan kerajaan PN untuk menghadapi PRU15.

UMNO juga memutuskan untuk bertanding sendirian menggunakan lambang Barisan Nasional (BN) pada PRU itu nanti, namun beberapa parti komponennya dilihat mula menjauhkan diri.

Kemelut dalaman UMNO dipanaskan lagi dengan tersebarnya klip audio suara yang mirip Zahid berbual mesra dengan Presiden PKR, Datuk Seri Anwar Ibrahim ketika PAU itu.

Klip audio itu menyebabkan pemimpin kanan UMNO mendesak Zahid meletak jawatan dan mengadakan pemilihan parti kerana ahli akar umbi mula hilang kepercayaan terhadap beliau yang dianggap cuba mengadakan ‘kerjasama sulit’ dengan Pakatan Harapan (PH).


Semua sudah dapat jawatan, Asraf yang kalah PRU bila PM nak lantik?

Satu persatu pemimpin UMNO yang merupakan Ahli Parlimen (MP) dan menang pilihan raya umum (PRU) lalu dilantik bagi pelbagai jawatan dalam syarikat berkaitan kerajaan (GLC), cuma tertinggal seorang sahaja belum dilantik iaitu Datuk Asyraf Wajdi Dusuki.

Ketua Pemuda UMNO itu yang namanya tercicir daripada Jemaah Menteri yang diumumkan oleh Perdana Menteri (PM) Datuk Seri Ismail Sabri Yaakob setakat ini tidak diberikan sebarang jawatan lagi walaupun sudah jenuh bersungguh-sungguh menghimpit pemimpin nombor satu negara itu.

Bagaimanapun, Asyraf tidak perlu bimbang kerana selalunya setiap pemimpin UMNO yang dipetik oleh Agenda Daily sebagai bahan kritikan bakal dilantik bagi jawatan tertentu dalam kerajaan nanti.

Tidak dinafikan, beliau memerlukan platform untuk bergerak kerana jawatan Ketua Pemuda belum mencukupi untuk menonjolkan bakatnya, sekurang-kurangnya satu jawatan dalam GLC perlu diberikan atau paling tidak pun pegawai khas kepada PM juga sudah memadai.

Ismail Sabri boleh melantik Asyraf sebagai penasihat khas sama seperti Datuk Seri Ahmad Faizal Azumu sebelum dilantik menjadi Menteri Belia dan Sukan.

Bagaimanapun, berbeza dengan Asyraf yang kalah dalam PRU-14 lalu, Ahmad Faizal merupakan seorang MP Bukit Tambun yang berjaya menang dalam pemilihan sebelum ini. Sungguh jauh bezanya dengan Asyraf yang tidak pernah memenangi kerusi dalam mana-mana PRU.

Namun, usah terlalu kecewa atau patah semangat kerana pastinya terdapat peluang kedua lagi selepas ini memandangkan jawatan Ketua Pemuda itu masih kekal ekoran penangguhan pemilihan parti UMNO yang diumumkan oleh Setiausaha Agung, Datuk Seri Ahmad Maslan baru-baru ini.

Selagi Asraf masih mengetuai sayap pemuda itu, selagi itu juga beliau masih berpeluang untuk bertanding cuma tidak pasti kawasan Parlimen mana akan ditandinginya.

Untuk rekod, lantikan terbaharu diumumkan PM baru-baru ini adalah MP Machang Datuk Ahmad Jazlan Yaakub selaku Pengerusi Felcra Berhad dan MP Pengerang Datuk Seri Azalina Othman Said selaku Penasihat Khas bagi hal ehwal undang-undang dan hak asasi manusia.

Mungkin jawatan paling sesuai untuk Asyraf adalah Penasihat Khas Ekonomi hal ehwal moratorium dan i-Citra kerana perkara tersebut merupakan kepakarannya dalam membuat gesaan kepada kerajaan terdahulu.

Tetapi sejak lawatannya ke pejabat Ismail Sabri di Putrajaya semasa memegang jawatan Timbalan Perdana Menteri (TPM) sehingga dilantik menjadi PM Kesembilan, permintaan Asyraf yang mendesak pelaksanaan moratorium dan i-Citra masih belum dilaksanakan seperti dituntutnya sebelum ini.

Adakah ini satu lagi contoh kegagalan Asyraf dalam menyuarakan suara rakyat, bukankah PM sekarang dari UMNO. Jadi tidaklah perlu merayu dan meratib lagi, sepatutnya ia sudah dilaksanakan sekarang dengan segera kerana ramai rakyat diluar sana sudah tertunggu-tunggu janji Asyraf.

Atau Asyraf juga sudah terlupa janjinya? Diharapkan tidak begitu cepat beliau lupa janjinya.

Bagaimanapun Ismail Sabri pasti sedang membuat kira-kira sebelum memberi sebarang jawatan terbaik kepada Asyraf, jadi tidak perlu terlalu bimbang kerana banyak jawatan lain masih kosong.

Kepada Asyraf, bertabahlah.

Untuk rekod, Asraf tewas dalam PRU14 lalu kepada calon PAS, Dr Nik Muhammad Zawawi Salleh dan tidak pernah memenangi sebarang kerusi dalam PRU dan hanya menang pun jawatan Ketua Pemuda UMNO sahaja.


Kes baharu Covid-19 minggu lalu naik selepas sekolah dibuka: KKM

Kementerian Kesihatan (KKM) mengesan peningkatan dalam jumlah kes Covid-19 sebanyak 37.7 peratus bagi minggu berakhir Sabtu, 1 April selepas sekolah di seluruh negara dibuka semula.

Ketua Pengarah Kesihatan Tan Sri Dr Noor Hisham Abdullah berkata jumlah kes baharu meningkat daripada 2,228 kes pada minggu sebelumnya kepada 3,069 kes, manakala sembilan kluster baharu telah muncul.

“Peningkatan kes dan kluster Covid-19 berlaku berikutan pembukaan semula sesi persekolahan pada pertengahan Mac 2023. Peningkatan ini juga berpunca daripada pergerakan orang ramai pada cuti sekolah terkini,” katanya dalam satu kenyataan hari ini (4 April 2023).

Dr Noor Hisham berkata jumlah kemasukan pesakit dan suspek Covid-19 ke fasiliti kesihatan bagi setiap 100,000 penduduk juga meningkat sebanyak 24.1 peratus.

Menurutnya daripada 17 kluster yang muncul sejak awal tahun ini, 11 daripadanya adalah institusi pendidikan iaitu tiga daripada kolej, masing-masing satu sekolah menengah agama, sekolah berasrama penuh dan sekolah menengah.

Lima kluster lagi melibatkan empat institusi pengajian tinggi dan satu daripada pusat jagaan kanak-kanak.

Sekolah di seluruh negara dibuka semula pada 19 dan 20 Mac bulan lepas.

Sementara itu, maklumat terkini kes berkaitan Covid-19 dalam laman sesawang KKMNOW dan Github KKM tidak lagi dikemas kini secara harian. Semakan mendapati kali terakhir kedua-dua laman itu dikemas kini pada 1 April lalu.

Berdasarkan data, seminggu lalu sebanyak 226 kes baharu dicatat pada Isnin (27 Mac), diikuti Selasa (357 kes); Rabu (461 kes); Khamis (493 kes); Jumaat (606 kes); dan Sabtu (599 kes).

Dalam tempoh berkenaan juga tiga pesakit meninggal dunia akibat komplikasi Covid-19, termasuk satu kes kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian sejak 17 Mac 2020 hingga 1 April lalu meningkat kepada 36,982 kes, termasuk 7,880 kes BID.

Sehingga tempoh itu juga sebanyak 11,312 kes masih aktif; 10,841 pesakit menjalani kuarantin di rumah; 458 pesakit dirawat di hospital; dan 13 dimasukkan ke unit rawatan rapi dengan sembilan daripadanya memerlukan alat bantuan pernafasan.

Jumlah kumulatif positif Covid sejak 25 Januari 2020 hingga 1 April lalu adalah sebanyak 5,013,572 dengan 5,004,043 pesakit telah sembuh.


Rejim Zionis ceroboh Masjid Al-Aqsa, sembilan rakyat Palestin cedera

Sekurang-kurangnya sembilan rakyat Palestin cedera selepas pasukan keselamatan rejim Zionis Israel (IDF) menyerbu pekarangan Masjid Al-Aqsa di wilayah yang diduduki rejim itu secara haram di Baitulmaqdis Timur hari ini.

Sejurus solat Jumaat selesai rakyat Palestin mula berkumpul menunjukkan pembelaan kepada Nabi Muhammad sebagai tindak balas terhadap penghinaan yang ditujukan ketika perarakan golongan nasionalis Yahudi pada Selasa.

Rakyat Palestin berkumpul di halaman Masjid Al-Aqsa, tetapi belum sempat berarak dari masjid itu ke Gerbang Damascus, IDF menyerbu pekarangan itu menerusi Bab al-Silsila.

Jurucakap Persatuan Bulan Sabit Merah Palestin berkata sembilan individu cedera di mana tiga dimasukkan ke hospital selepas askar rejim melepaskan tembakan peluru logam bersalut getah, bom pemedih mata dan bom pegum untuk mengosongkan pekarangan Masjid Al-Aqsa.

Polis rejim Israel berkata mereka juga menahan 10 rakyat Palestin.

Ratusan yang mengadakan tunjuk perasaan selepas solat Jumaat itu bertindak balas terhadap perarakan nasionalis Yahudi pada Selasa yang melakukan penghinaan terhadap Nabi Muhammad dan bangsa Arab.

Middle East Eye melaporkan wartawannya Latifeh Abdelatif cedera di kaki selepas ditembak polis rejim Israel menggunakan peluru logam bersalut getah.

Serbuan ke atas Masjid Al-Aqsa itu berlaku beberapa jam selepas pesawat rejim Zionis melakukan serangan kali kedua ke atas beberapa kedudukan pejuang Palestin di Semenanjung Gaza. – Agensi


Empat negeri catat peningkatan mangsa banjir

Jumlah mangsa banjir di empat negeri iaitu Pahang, Perak, Terengganu dan Johor menunjukkan peningkatan berbanding semalam, manakala di Kelantan kekal.

Menurut laporan, peningkatan mangsa banjir mengakibatkan beberapa pusat pemindahan sementara (PPS) baharu terpaksa dibuka bagi menempatkan mangsa yang terjejas selepas kediaman mereka dinaiki air.

Di PAHANG, terdapat 449 mangsa banjir pagi ini berbanding 444 orang malam tadi, melibatkan tiga daerah iaitu Temerloh dengan sebuah PPS dibuka bagi menempatkan 346 mangsa, selain Bera (dua PPS, 35 mangsa) dan Pekan (sebuah PPS, 68 mangsa).

Sekretariat Jawatankuasa Pengurusan Bencana Negeri (JPBN) Pahang memaklumkan, Sungai Triang di Bera melebihi paras bahaya manakala dua lagi sungai di paras amaran ialah Sungai Pahang di Paloh Hinai, Pekan dan Sungai Jempol di Maran.

Jabatan Meteorologi (MetMalaysia) pula meramalkan Pekan bakal mengalami hujan pagi ini, manakala Temerloh dan Bera dijangka hujan pada petang serta malam.

Di PERAK, jumlah mangsa banjir meningkat dengan dua lagi PPS dibuka di daerah Mualim dan Manjung, menjadikan jumlah mangsa banjir di negeri itu kini seramai 175 orang daripada 43 keluarga sehingga 12 tengah malam tadi.

MetMalaysia turut meramalkan ribut petir dan hujan lebat akan melanda beberapa daerah iaitu Kuala Kangsar, Manjung, Kinta, Perak Tengah, Kampar, Bagan Datuk dan Hilir Perak.

Di TERENGGANU, jumlah mangsa banjir pagi ini meningkat sedikit kepada 199 orang daripada 53 keluarga berbanding 196 orang daripada 52 keluarga malam semalam.

Sekretariat JPBN Terengganu dalam kenyataan memaklumkan setakat 8 pagi tadi, tujuh PPS dibuka membabitkan enam daerah iaitu Kuala Terengganu (84 mangsa), Kuala Nerus (54 mangsa), Dungun (24 mangsa), Kemaman (23 mangsa), Besut (12 mangsa) dan Setiu (dua mangsa).

Mangsa banjir di JOHOR turut menunjukkan peningkatan dengan 50 orang dipindahkan di daerah Segamat berbanding 34 orang malam tadi dengan tiga kampung terjejas iaitu Kampung Kuala Paya, Kampung Seberang Batu Badak dan Kampung Batu 5, menurut JPBD negeri itu.

Data Jabatan Pengairan dan Saliran (JPS) pula menunjukkan bacaan paras air Sungai Muar di Kampung Awat, Segamat melepasi paras amaran dengan bacaan 19.79 meter dan Sungai Muar di Buloh Kasap berada pada paras amaran iaitu sembilan meter.

Sementara itu, di KELANTAN, JPBN negeri berkenaan merekodkan jumlah mangsa banjir di jajahan Pasir Mas kekal dengan 1,929 orang daripada 601 keluarga pagi ini, sama seperti direkodkan malam tadi dan kesemua mangsa ditempatkan di tujuh PPS di jajahan tersebut.

Tujuh PPS terlibat ialah Sekolah Kebangsaan (SK) Tok Deh, SK Kedai Tanjong, SK Gual Periok, Masjid Mukim Padang Licin, PPS Putat Tujoh, SK Kubang Kual dan SK Sri Kiambang.


Sokongan kepada PN akan bertambah walaupun terus ditekan: Takiyuddin

Sokongan rakyat kepada Perikatan Nasional (PN) tidak mustahil akan bertambah kuat lagi walaupun semakin banyak tekanan diberikan kepada pemimpin pembangkang.

Rakyat kini bukan lagi bodoh dan tidak boleh menilai tindakan bermotif politik yang dirancang oleh kerajaan campuran untuk menjatuhkan pemimpin PN, kata Ahli Majlis Tertinggi PN, Datuk Seri Takiyuddin Hassan.

“Kita melihat walaupun tuduhan dikenakan (terhadap Tan Sri Muhyiddin Yassin), kita menerima maklum balas yang baik daripada rakyat.

“Bahawa (tuduhan itu) ia satu perancangan untuk melemahkan PN, namun saya tidak nampak ia akan menjejaskan prestasi kita, malah ia akan menambahkan lagi sokongan kepada kita

“Kita yakin sokongan rakyat terhadap PN akan bertambah dan ia tidak akan melemahkan kita,” katanya dipetik laporan BH hari ini.

Takiyuddin terdahulu merasmikan Mesyuarat Agung Tahunan PAS Kawasan Kota Bharu Kali ke-56 di Dewan Jubli Perak Majlis Perbandaran Kota Bharu (MPKB) hari ini.

Mengulas lanjut, Takiyuddin yang juga Setiausaha Agung PAS berkata, pihaknya akan mengadakan jelajah ke seluruh negeri untuk menerangkan kepada rakyat berhubung pertuduhan yang dibuat terhadap pemimpin mereka.

“Kita bertanggungjawab untuk menjelaskan pandangan dan akan beri penjelasan kepada rakyat tentang apa yang sedang berlaku. Kita mempunyai 4.7 juta penyokong yang mengundi kita.

“Kita akan menggabungkan segala kekuatan iaitu PAS dari segi jentera, Bersatu dari segi ‘figure’ (nombor) dan Gerakan mewakili orang bukan Melayu,” katanya.

Terdahulu, semalam Muhyiddin didakwa di Mahkamah Sesyen Kuala Lumpur atas enam pertuduhan tetapi tidak sebarang transaksi melibatkan akaun peribadi.


Ringgit ditutup rendah menghampiri RM4.70 berbanding dolar

Ringgit susut berbanding dolar Amerika Syarikat (AS) pada akhir urus niaga Isnin berikutan kekurangan permintaan, di tengah-tengah kebimbangan mengenai ekonomi China serta kelemahan yuan.

Pada 6 petang, ringgit ditutup pada paras 4.6265/6350 berbanding dolar AS daripada 4.6130/6165 pad akhir urus niaga Jumaat lepas, menurut laporan Bernama.

Rakan Pengurusan SPI Asset Management Stephen Innes berkata keadaan agak lengang di pasaran pertukaran mata wang asing ketika beberapa bank pusat bertindak menyemak turun unjuran pertumbuhan keluaran dalam negara kasar (KDNK) China bagi 2023.

“Harga minyak turut menerima impak kurang memberangsangkan susulan semakan tersebut. Bagaimanapun, berikutan penurunan kadar faedah dan unjuran langkah rangsangan ekonomi, kami menjangkakan kenaikan harga minyak dalam senario momentum pertumbuhan yang lemah dan sokongan dasar yang ketara,” katanya kepada Bernama.

Innes berkata, susulan kaitan rapat pergerakan ringgit dengan yuan China, kalangan peniaga sebaliknya agak negatif terhadap ringgit pada permulaan urus niaga minggu ini.

Sementara itu, Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata penurunan ringgit adalah disebabkan oleh petunjuk Indeks Dolar AS, minyak mentah Brent dan yuan China yang memaparkan kelemahan ringgit.

Pelabur bagaimanapun kekal optimis terhadap langkah pihak berkuasa China melaksanakan langkah rangsangan ekonomi China selepas bank pusat, People’s Bank of China menurunkan kadar faedah pada minggu lepas.

“Sentimen mengelak risiko seakan terus ketara secara berperingkat yang hanya meningkatkan permintaan terhadap dolar AS,” katanya.

Dalam pada itu, ringgit diniagakan kebanyakannya mengukuh berbanding kelompok mata wang utama lain.

Ringgit meningkat berbanding pound Britain kepada 5.9242/9351 daripada 5.9014/9059 pada Jumaat lepas, namun mengukuh berbanding yen Jepun kepada 3.2588/2650 daripada 3.2721/2748 serta naik berbanding euro kepada 5.0470/0563 daripada 5.0503/0541, sebelum ini.

Unit tempatan itu bagaimanapun susut berbanding pound Britain kepada 5.9242/9351 daripada 5.9014/9059 pada Jumaat lepas namun mengukuh berbanding yen Jepun kepada 3.2588/2650 daripada 3.2721/2748 serta naik berbanding euro kepada 5.0470/0563 daripada 5.0503/0541, sebelum ini.

Prestasi ringgit juga meningkat berbanding kebanyakan mata wang Asean lain.

Ia naik berbanding baht Thailand kepada 13.2926/3236 daripada 13.2974/3140, mengukuh berbanding dolar Singapura kepada 3.4490/4556 daripada 3.4513/4542 sebelum ini dan naik berbanding rupiah Indonesia kepada 308.5/309.2 daripada 3.78/309.1.

Namun, berbanding peso Filipina, ringgit susut kepada 8.30/8.32 daripada 8.26/8.27 pada akhir urus niaga Jumaat lepas.


Disindir cium tangan PM, Ahmad Faizal nasihat Asyraf jauhi pemimpin rasuah

Timbalan Presiden Bersatu Datuk Seri Ahmad Faizal Azumu menasihati Datuk Asyraf Wajdi Dusuki agar menjauhi pemimpin rasuah dalam satu hantaran di Facebooknya dengan memuat naik status Ketua Pemuda UMNO tersebut.

Sindiran sinis itu ditujukan kepada Asyraf gara-gara perkongsian gambar dalam akaun Facebooknya yang menunjukkan Ahmad Faizal mencium tangan Perdana Menteri Datuk Seri Ismail Sabri Yaakob semasa menghadiri perlawanan bola sepak pusingan kelayakan Piala Asia 2023 semalam di Bukit Jalil.

Ahmad Faizal juga berkongsi satu hadis dalam hantaran di status Facebooknya.

“Teladan memuliakan dan menghormati pada pemimpin sebetulnya sudah diajarkan oleh Rasulullah dalam salah satu hadisnya:

“Daripada Abu Musa dia berkata, bersabda Rasulullah SAW: ‘Sesungguhnya termasuk mengagungkan Allah adalah menghormati seorang muslim yang beruban (sudah tua), pembawa Al-Qur’an yang tidak berlebih-lebihan padanya (dengan melampaui batas) dan tidak menjauh (dari mengamalkan) Al-Qur’an tersebut, serta memuliakan pemimpin yang adil.”(HR. Abu Daud No: 7/354).

Menurut Ahmad Faizal, semangat Keluarga Malaysia sentiasa didukung beliau dan mempersoalkan sama ada Asyraf turut menyokongnya atau sebaliknya?

“Saya sentiasa menghormati semangat Keluarga Malaysia, DR ASYRAF WAJDI DUSUKI pula bagaimana?’

“P/s: Jangan malu menghormati pemimpin yang baik, mesti jauhi pemimpin rasuah,” kata Ahmad Faizal lagi.

Terdahulu, Asyraf dalam hantaran di akaun Facebooknya mengeluarkan kenyataan seakan menyindir Ahmad Faizal dengan mengatakan gambar tersebut sebagai “paling win”.


Hanya lima kluster baharu hari ini

Jumlah kluster Covid-19 yang dikesan dalam tempoh 24 jam sehingga 12 tengah hari tadi, turun mendadak daripada 23 kluster semalam, kepada hanya lima kluster baharu hari ini.

Ketua Pengarah Kesihatan Tan Sri Dr Noor Hisham Abdullah berkata sejak awal 2020 lalu hingga hari ini, sebanyak 6,399 kluster Covid-19 telah dikesan, dengan 6,108 telah ditamatkan dan 291 lagi masih aktif.

Semalam, sebanyak 19 daripada 23 kluster baharu yang dikesan membabitkan kategori pendidikan yang melibatkan 313 jangkitan di 10 negeri dan Wilayah Persekutuan.

Empat daripada kluster pendidikan itu dikesan di Selangor; diikuti tiga kluster di Melaka; masing-masing dua di Johor, Kelantan, serta Kedah; dan masing-masing satu Pahang, Perak, Sabah, Perlis dan Kuala Lumpur. Berita berkaitan https://www.agendadaily.com/isu-semasa/19-lagi-kluster-baharu-pendidikan-dikesan-di-10-negeri-semalam/

Sementara itu, Dr Noor Hisham berkata jumlah kes import yang dikesan dalam tempoh itu juga turun daripada 373 kes semalam, kepada 226 kes hari ini yang melibatkan 139 warga tempatan dan 87 rakyat asing.

“Daripada keseluruhan 5,139 kes positif hari ini, 4,913 adalah jangkitan tempatan yang turut melibatkan 199 bukan warganegara Malaysia.

“Sebanyak 50 kes atau 1.0 peratus daripada jangkitan hari ini adalah pesakit kategori 3, 4 dan 5, manakala 5,089 atau 99.0 peratus adalah kategori 1 dan 2,” katanya.

Menurutnya sehingga kini seramai 119 pesakit masih dirawat di unit rawatan rapi dengan 69 daripadanya memerlukan alat bantuan pernafasan.

Beliau turut memaklumkan seramai 3,767 pesakit telah sembuh menjadikan kumulatif kes pulih kepada 2,777,715 atau 97.1 peratus daripada 2,861,069 kumulatif kes positif.


Sembilan negeri catat peningkatan kes, enam kluster baharu dikesan

Sembilan negeri hari ini menjadi penyumbang kepada jumlah kes harian Covid-19 di seluruh negara apabila mencatat peningkatan jangkitan baharu dalam tempoh 24 jam sehingga 12 tengah hari tadi.

Selangor, Pulau Pinang, Terengganu, Perak, Negeri Sembilan, Melaka, Sarawak, Putrajaya dan Perlis, masing-masing merekodkan peningkatan jangkitan harian dalam tempoh itu, menurut statistik dikeluarkan Jabatan Kesihatan Negeri-Negeri, malam ini.

Selangor hari ini merekodkan 951 kes baharu berbanding 945 semalam – naik tiga hari berturut-turut – menjadikan kumulatif positif sebanyak 780,188 kes, dengan sehingga semalam 755,691 pesakit telah sembuh, dan 9,901 kematian.

Sehingga semalam, Selangor merekodkan 13,645 kes aktif, dengan 12,716 pesakit menjalani kuarantin di rumah; 96 ditempatkan di PKRC; 774 dimasukkan ke hospital dan 59 dirawat di unit rawatan rapi (ICU), termasuk 39 daripadanya memerlukan alat bantuan pernafasan.

Bagi negeri-negeri lain, Pulau Pinang pula merekodkan 222 kes baharu, berbanding 192 semalam; diikuti Terengganu (213 kes baharu, 210 semalam); dan Perak (206 kes baharu, 158 semalam).

Negeri Sembilan mencatat 153 kes baharu berbanding 121 semalam; Melaka (150 kes baharu, 67 semalam); Sarawak (35 kes baharu, 30 semalam); Putrajaya (29 kes baharu, 20 semalam); dan Perlis (29 kes baharu, 13 semalam).

Sementara itu, Ketua Pengarah Kesihatan, Tan Sri Dr Noor Hisham Abdullah berkata seramai 4,998 pesakit disahkan sembuh hari ini menjadikan kumulatif sebanyak 2,652,585 kes atau 97.1 peratus daripada 2,731,713 kumulatif kes positif.

Menurutnya, sebanyak 95 daripada jumlah kes hari ini adalah kes import termasuk melibatkan 15 rakyat asing, manakala 3,415 kes lagi adalah penularan tempatan yang turut membabitkan 160 rakyat asing.

Daripada 3,510 kes harian hari ini, 59 atau 1.7 peratus melibatkan kategori 3, 4 dan 5, manalala 3,451 lagi adalah pesakit kategori 1 dan 2.

Sehingga hari ini, seramai 329 pesakit masih dirawat di ICU dengan 179 daripadanya memerlukan alat bantuan pernafasan.

Dr Noor Hisham juga memaklumkan dalam tempoh 24 jam sehingga 12 tengah hari tadi sebanyak enam kluster baharu dikesan, menjadikan keseluruhannya 6,094 kluster dengan 5,863 daripadanya telah ditamatkan dan 231 masih aktif.


Ralat: Mangsa kes rogol bekas Adun DAP selesai beri keterangan, kes ditangguh

Pembantu rumah dalam kes rogol membabitkan bekas Ahli Dewan Undangan Negeri (Adun) DAP Tronoh, Paul Yong Choo Kiong selesai memberi keterangan tertutup di Mahkamah Tinggi Ipoh hari ini.

*Ralat pembetulan, Tertuduh merupakan bekas ADUN DAP dan sudah mengumumkan keluar parti tersebut.

Turut selesai memberi keterangan di hadapan Hakim Datuk Abdul Wahab Mohamed ialah seorang lagi saksi terlindung.

Mangsa mula memberi keterangannya petang semalam dan selesai pagi tadi, manakala seorang lagi saksi memberi keterangan petang Selasa dan selesai pada Khamis.

Memetik laporan Bernama, mahkamah kemudian menangguhkan perbicaraan dan menetapkan 16, 17, 18 Ogos dan 28 September depan untuk mendengar keterangan saksi-saksi lain.

Pendakwaan dikendalikan Pengarah Pendakwaan Negeri Perak Azlina Rasdi, Timbalan Pendakwa Raya Liyana Zawani Mohd Radzi dan Mohd Fitri Sadarudin manakala pasukan pembelaan terdiri daripada Datuk Rajpal Singh, Salim Bashir dan Phang Yong Nur Sarah.

Kedua-dua saksi terlindung berkenaan memberi keterangan secara tertutup mengikut Akta Perlindungan Saksi 2009 yang hanya boleh dilihat hakim manakala pihak pendakwaan dan peguam hanya mendengar suara tanpa melihat mereka semasa memberi keterangan.

Mahkamah telah mendengar keterangan 16 orang saksi pada perbicaraan bermula pada 5 April lepas.

Yong, 51, mengaku tidak bersalah atas pertuduhan merogol pembantu rumahnya warga Indonesia, di kediamannya di Meru Desa Park di sini antara jam 8.15 malam hingga 9.15 malam pada 7 Julai 2019.

Kes itu sebelum ini disebut di Mahkamah Sesyen, namun pada 15 Dis 2020, Mahkamah Persekutuan membenarkan permohonan pembelaan supaya kes dipindahkan ke Mahkamah Tinggi untuk dibicarakan.

Yong didakwa atas pertuduhan itu di Mahkamah Sesyen di sini pada 23 Ogos 2019 ketika memegang jawatan EXCO Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak.


Sebaik pulang dari pendakwaan, Sanusi iring Sultan Kedah dalam program Maal Hijrah

Datuk Seri Muhammad Sanusi Md Nor mengiringi Sultan Kedah, Sultan Sallehuddin Sultan Badlishah berangkat menghadiri Majlis Bacaan Yasin dan Doa Sempena Sambutan Maal Hijrah Peringkat Negeri Kedah di Masjid Zahir malam tadi.

Menteri Besar Kedah itu pulang ke Alor Setar selepas berdepan pendakwaan di Mahkamah Selayang dan disambut rakyat negeri tersebut di lapangan terbang.

Turut berangkat ke majlis tersebut adalah Raja Muda Kedah, Tengku Sarafudin Badlishah Sultan Salehuddin.

Majlis dimulakan dengan bacaan doa akhir tahun, solat Maghrib, doa awal tahun, bacaan surah Yasin dan solat Isyak yang turut disertai kira-kira 150 jemaah.

Sanusi yang berhadapan dua pertuduhan kes mahkamah kelihatan tenang sepanjang majlis berkenaan, selain dilihat sempat beramah mesra bersama tetamu lain.

Terdahulu, Sanusi yang juga Ketua Pengarah Perikatan Nasional (PN) dihadapkan ke Mahkamah Sesyen dan Majistret Selayang, bagi menghadapi pertuduhan mengikut Seksyen 4(1)(A) Akta Hasutan.

Beliau didakwa melakukan perbuatan yang mempunyai kecenderungan menghasut dengan menyebut perkataan yang mempunyai kecenderungan untuk membangkitkan perasaan tidak setia terhadap mana-mana Raja.

Sekiranya sabit kesalahan, Pengerusi PN Kedah itu boleh dihukum mengikut Seksyen 4(1) Akta Hasutan yang membawa hukuman denda sehingga RM5,000 atau penjara maksimum tiga tahun atau kedua-duanya.


RM86.7 bilion dibelanja pada suku pertama: Kementerian Kewangan

Perbelanjaan Kerajaan Persekutuan berjumlah RM86.7 bilion pada suku pertama 2022, demikian menurut Kementerian Kewangan (MOF).

“Sebahagian besar perbelanjaan adalah untuk menampung bayaran emolumen (RM22 bilion), bayaran khidmat hutang (RM9.1 bilion) dan bayaran persaraan (RM8.4 bilion).

“Selain itu, sebanyak RM11.5 bilion telah dibelanjakan bagi tujuan subsidi, bantuan dan insentif termasuk subsidi petrol, diesel dan gas cecair memasak serta bayaran Bantuan Keluarga Malaysia fasa 1,” kata kementerian itu dalam jawapan bertulis di Parlimen di sini.

Ia adalah bagi menjawab soalan Datuk Seri Saifuddin Nasution Ismail (PH-Kulim-Bandar Bharu) mengenai keupayaan semasa kewangan kerajaan menunaikan komitmen pembayaran hutang, tanggungan subsidi dan pembayaran emolumen dan pencen.

Beliau juga ingin tahu nilai keseluruhan komitmen tanggungan subsidi, emolumen dan pencen serta bayaran hutang setakat suku pertama tahun 2022.

Menurut Kementerian Kewangan, pembayaran hutang, bayaran persaraan dan emolumen merupakan komponen perbelanjaan yang diberi keutamaan terlebih dahulu (locked-in) berbanding komponen perbelanjaan yang lain.

Sehubungan itu, kerajaan sentiasa memastikan agar kedudukan kewangan kerajaan adalah kukuh bagi memastikan keupayaan untuk membayar komitmen tersebut, jelasnya. – Bernama


Hanya Melayu buta hati tuduh bangsa sendiri angkuh: Hadi

PAS kecewa kerana ada dalam kalangan orang Melayu yang menuduh bangsa sendiri sebagai rasis, angkuh dan sebagainya, selain menyifatkan mereka sebagai ‘mahkluk asing’ yang menggoda menggunakan slogan ‘reformasi’ dan ‘Arab Spring’.

Presiden PAS, Tan Sri Abdul Hadi Awang berkata menuduh Melayu Malaysia angkuh, berbanding Melayu Kemboja, menunjukkan individu berkenaan jahil berhubung kejatuhan kerajaan Melayu Islam di negara itu, atau kerana buta hati.

Mengimbas sejarah, beliau berkata Islam pernah dianut oleh bangsa Champa iaitu rumpun Melayu di Indochina yang memerintah Kerajaan Champa. Pengaruh kerajaan ini berkembang dalam wilayah yang luas sehingga wujudnya Pangkalan Champa (Pengkalan Chepa) di Kelantan.

“Malangnya, kerajaan ini mengalami kelemahan dan kejatuhan sehingga rumpun Melayu Champa menjadi kumpulan minoriti yang merempat kemiskinan dan kejahilan dalam tanah air mereka sendiri, sehingga mereka menjadi lemah tidak bermaya.

“Pada era komunis, ramai penganut Islam dibunuh dan paling ramai yang berhijrah ke Malaysia. Kalau Melayu ini angkuh, mereka tidak akan memilih Malaysia sebagai tempat hijrah untuk menyelamatkan agama mereka,” katanya dalam Minda Presiden, hari ini (7 April 2023) tanpa menyatakan pemimpin Melayu terbabit.

Bagaimanapun, beliau dipercayai mengulas kenyataan Perdana Menteri, Datuk Seri Anwar Ibrahim baru-baru ini, yang mengingatkan Melayu Islam Malaysia supaya tidak berasa selesa dan angkuh hingga meminggirkan kaum lain.

Anwar ketika berucap pada Perhimpunan Bulanan bersama Warga Kementerian Kewangan pada 4 April lalu, juga menceritakan pengalamannya ketika berkunjung ke Kemboja baru-baru ini, Anwar berkata beliau melihat sendiri bagaimana umat Islam minoriti di negara berkenaan dilayan.

Mengulas lanjut, Abdul Hadi yang juga Ahli Parlimen Marang berkata adalah malang apabila terdapat dalam kalangan orang Melayu yang lebih dahsyat kefahamannya daripada kacang yang tidak berakal, bermata dan bertelinga yang melupakan kulitnya, sehingga menuduh bangsanya rasis, angkuh dan sebagainya.

“Termasuk yang dianggap ilmuwan yang berjela ijazahnya dan pemimpin yang diulungkan, tetapi lemah akalnya atau akalnya lebih kecil daripada ilmu dan ketokohan jasadnya.

“Alhamdulillah, Melayu selamat daripada makhluk asing yang menggunakan godaan slogan Reformasi dan Arab Spring, sehingga ada negara yang tumbang kerajaannya dan hanya tinggal gusi.

“Malah, ada negara yang hancur kerana terlibat dalam perang proksi yang telah diaturkan oleh makhluk asing itu. Melayu masih selamat daripada gangguan Musa Samiri yang merosakkan aqidah Bani Isra’il pada zaman dahulu.

“Hanya Melayu yang tidak sayangkan kaumnya yang berada di luar tabii atau tegak bersama fanatik kaumnya sahaja yang merosakkan Melayu itu sendiri dan merosakkan semua bangsa dalam masyarakat majmuk.

“Sebaliknya, hanya Melayu yang tegak bersama Islam akan menjadikan Melayu selamat dan semua bangsa selamat,” katanya.

Memetik ayat 34 surah Al-Baqarah, Abdul Hadi berkata jika Melayu ini angkuh seperti Iblis, sudah pasti mereka tidak akan memeluk Islam dengan mudah kerana Islam dibawa oleh pendatang asing daripada kalangan bangsa Arab dan India Muslim yang bukan Melayu.

Apa yang sebenarnya berlaku, katanya ialah Melayu yang berkuasa dan mendaulatkan Islam tidak memaksa penganut agama lain memeluk Islam, tetapi melaksanakan Islam yang adil kepada semua.

“Teguhnya pegangan Islam bangsa Melayu ini sehingga gagal dimurtadkan oleh penjajah yang datang silih berganti, bermula dengan Portugis sehinggalah Belanda, British dan Jepun.

“Melayu tidak boleh dimurtadkan sepertimana yang berlaku di negara-negara lain, apatah lagi dipengaruhi oleh ideologi komunis yang tidak percayakan Tuhan,” katanya.